text: 1Paul abaa ndo na le ti azo ti Kota Bongbi ti Fango Ngbanga ni mbirimbiri si lo tene: “A-ita, na ngoi so mbi mu peko ti Nzapa ngbii asi laso, na be ti mbi, mbi baa mbeni sioni ye ayeke na li ti mbi oko pepe.” 2Me kota wayango-sandaga Ananias amu yanga na azo so ayeke sara kua na tere ti lo ti pika yanga ti Paul. 3Tongaso Paul atene na lo: “Mo, so mo yeke tongana dere ti da so a sara mbamba daa so, fade Nzapa ayeke pika mo! Mo duti ti fâ ngbanga ti mbi na lege ti ndia, me mo zia ndia ni awe si mo mu yanga titene a pika mbi!” 4Azo so aduti na ya ti ngbanga ni atene na Paul: “Mo yeke zonga kota wayango-sandaga ti Nzapa!” 5Paul akiri tënë, atene: “A-ita, mbi hinga fade pepe, mbi tene, lo yeke kota wayango-sandaga. Biani, Mbeti ti Nzapa atene: ‘Mo tene sioni tënë na tere ti makonzi ti mara ti mo pepe.’ ” 6So Paul ahinga atene, ambeni zo ni ayeke asadusien si ambeni ayeke afarizien, lo dekongo na azo ti Kota Bongbi ti Fango Ngbanga ni, lo tene: “A-ita, mbi yeke farizien, mbi yeke molenge ti afarizien. Ndali ti so mbi yeke zia be ti mbi ti ku zingongo ti akuâ si a ga na mbi na gbe ti ngbanga so.” 7So lo de ti hunzi tënë ti lo ni pepe, papa alondo na popo ti afarizien na asadusien si popo ti ala akangbi. 8Asadusien atënë ti ala atene zingongo ti akuâ ayeke daa pepe, ange wala yingo ayeke nga daa pepe. Ti afarizien ala tene aye so kue ayeke daa. 9Dekongo ni ahon ndoni si ambeni wafango-ndia so ayeke na ya ti bongbi ti afarizien alondo si ala tene na kuru go, atene: “E wara mbeni tënë ti sioni na li ti koli so pepe. Mbeni yingo wala mbeni ange laa atene tënë na lo? E hinga so pepe.” 10So papa ni aga ngangu, mbeto asara kota komanda ti aturugu ni ngbanga ti ala suru ya ti Paul. Tongaso lo mu yanga na aturugu ti mu Paul na popo ti azo ni ti sigigi na lo ti gue na lo na ya ti gbagba ti aturugu. 11Na bi ni, Kota Gbia aluti na tere ti Paul si lo tene na lo: “Gbu ngangu! Mo fa awe peko ti ye so mo hinga na ndö ti mbi na Jérusalem. Alingbi mo sara nga tongaso na Rome.” 12So ndo ahan awe, ambeni zuife abongbi tere si ala leke tënë: ala deba yanga ti ala, atene, ala yeke te kobe wala ala yeke nyon nga ngu pepe ngbii ala fâ Paul si. 13Li ti azo so kue abongbi si aleke tënë so ahon baleosio. 14Ala gue abaa akota wayango-sandaga na akangba si ala tene: “E deba yanga ti e na le ti azo kue titene e te kobe wala e nyon nga ngu pepe ngbii e fâ Paul si. 15Tongaso, ayeke nzoni ala na azo ti Kota Bongbi ti Fango Ngbanga, ala tokua na kota komanda ti aturugu ti Rome titene a mu Paul, a ga na lo. Ala tene, ala ye ti hinga ambeni tënë na ndö ti lo nzoni. Ti e, e yeke leke tere ti fâ lo kozoni si lo si.” 16Me molenge-koli ti ita ti Paul ti wali ama tënë ti ye so ala yeke leke so si lo gue na ya ti gbagba ti aturugu, lo tene tënë ni na Paul. 17Tongaso Paul airi mbeni kapita ti aturugu oko si lo tene na lo: “Gue na molenge-koli so na kota komanda ti aturugu, lo yeke na mbeni tënë ti tene na lo.” 18Kapita ti aturugu amu molenge-koli ni, ague na lo na kota komanda si lo tene: “Paul, zo ti kanga airi mbi si lo hunda mbi ti ga na molenge-koli so na mo, ngbanga ti so lo yeke na mbeni tënë ti tene na mo.” 19Kota komanda ni agbu maboko ti molenge ni, lo gue na lo yongoro kete si lo hunda lo, lo tene: “Tënë ti nyen laa mo ye ti tene na mbi?” 20Lo kiri tënë, lo tene: “Amakonzi ti azuife ama tere ti hunda mo ti mu Paul ti gue na lo na gbe ti azo ti Kota Bongbi ti Fango Ngbanga kekereke. Ala ye ti handa mo atene, bongbi ti azo ni aye ti hinga ambeni tënë na ndö ti lo nzoni. 21Me mo yeda na tënë ti ala pepe, ngbanga ti so ambeni koli, li ti ala ahon baleosio, ayeke honde ande tere ti ala ti ku lo. Ala deba yanga ti ala atene, ala yeke te kobe wala ala yeke nyon nga ngu pepe, ngbii ala fâ Paul si. Ala leke tere ti ala awe si ala yeke ku gi tënë ti yanga ti mo.” 22Kota komanda ti aturugu ni atene: “Tënë so mo tene na mbi so, mo tene tënë ni na mbeni zo pepe.” Na pekoni, lo zia molenge-koli ni ague. 23Na pekoni, kota komanda ti aturugu ni airi akapita ti aturugu ti lo use si lo tene na ala: “Ala leke aturugu ngbangbo use ti gue na Sezare, ala na aturugu ti kpengo na mbarata balembarambara na aturugu ngbangbo use so ayeke tiri na likongo. Ala leke tere ti ala ti londo na ngbonga gumbaya ti bi so. 24Ala leke nga ambeni mbarata titene ayo Paul ague na lo na nzoni tere na govoronere Félix. 25Kota komanda ti aturugu asara mbeti; na ya ni lo tene: 26“Mbi Claude Lisias, mbi tokua mbeti so na govoronere Félix. Mbi bara mo, gbia. 27Azuife agbu koli so si ala ye ti fâ lo. Mbi ma atene, lo yeke zo ti Rome; mbi gue na aturugu ti mbi, e zi lo na maboko ti ala. 28So mbi ye ti hinga tënë so ala yeke bi na li ti lo, mbi gue na lo na gbe ti azo ti Kota Bongbi ti Fango Ngbanga ti ala. 29Mbi baa so lo sara nga mbeni ye so alingbi na kuâ wala na kanga pepe. Tënë so ala yeke bi na li ti lo ayeke gi na ndö ti tënë ti ndia ti ala wani. 30Me so mbi ma atene, ambeni zuife ayeke leke tënë ti fâ lo, mbi tokua lo na mo. Mbi hunda na azo ti bingo tënë na li ti lo ti gue na tënë ti lo na gbe ti mo.” 31Aturugu ni asara ye alingbi na yanga so a mu na ala: ala mu Paul na bi ague na lo ngbii asi na Antipatris. 32Na ndade ni, ala zia aturugu ti kpengo na mbarata ti gue na lo si tanga ti aturugu ni akiri ti ala. 33So ala si na Sezare awe, aturugu ti kpengo na mbarata amu mbeti ni na govoronere si ala fa nga Paul na lo. 34Govoronere adiko mbeti ni si lo hunda Paul atene, lo yeke zo ti sese wa? So lo hinga atene, Paul ayeke zo ti Silisii, 35lo tene: “Fade mbi yeke ma tënë ti yanga ti mo tongana azo so abi tënë na li ti mo aga si.” Na pekoni, lo mu yanga titene a bata Paul na yangbo ti Herode.


c: text/html

text: 1Lango ota na peko ti so Festus asi na sese so lo yeke govoronere daa, lo londo na Sezare si lo gue na Jérusalem. 2Kâ, akota wayango-sandaga na amakonzi ti azuife aga ti baa lo ti zia tënë ti Paul na gbe ti lo. Ala voro Festus mingi 3titene lo sara nzoni be na ala: lo mu Paul lo kiri na lo na Jérusalem. Andaa ala ye titene ambeni zo ahonde tere ti ala ti ku Paul ti fâ lo na lege. 4Festus akiri tënë na ala, atene: “Paul ayeke na da ti kanga na Sezare, mbi wani mbi yeke kiri kâ fafadeso. 5Ayeke nzoni akota zo ti ala aga, e na ala e gue na Sezare si ala bi tënë ti koli so tongana lo sara mbeni ye ti sioni!” 6Festus asara gi lango miombe wala baleoko na ndo ti ala. Na pekoni, lo kiri na Sezare. Lango oko na pekoni, lo duti na ya ti da ti fango ngbanga si lo mu yanga titene a ga na Paul. 7So Paul asi awe, azuife so alondo na Jérusalem aga, ala luti angoro lo si ala to nda ti bi akota tënë mingi na li ti lo, me ala lingbi ti fa pepe ye so afa atene, tënë so ala yeke bi na li ti lo so ayeke taa-tënë. 8Paul ake atënë ni si lo tene: “Mbi sara sioni ye so ake ndia ti azuife, wala kota da ti Nzapa wala kota gbia ti Rome oko pepe.” 9Festus aye ti zia ngia na be ti azuife, tongaso lo hunda Paul: “Mo ye ti gue na Jérusalem titene a fâ ngbanga ti mo na le ti mbi kâ?” 10Paul atene: “Mbi luti na gbe ti azo ti fango ngbanga ti kota gbia ti Rome titene ala fâ ngbanga na li ti mbi gi na ndo so. Mo wani mo hinga nzoni so, mbi sara sioni ye na azuife oko pepe. 11Tongana mbi sara mbeni ye so ake ndia si mbi sara mbeni ye so alingbi titene a fâ mbi ndali ni, mbi yeke kpe kuâ ni pepe. Me tongana taa-tënë oko ayeke na ya ti atënë so ala bi na li ti mbi so pepe, zo oko alingbi ti zia mbi na maboko ti ala pepe. Mbi ye ti gue na ngbanga ni na gbe ti kota gbia ti Rome!” 12Na peko ti so Festus ahunda awamungo-wango ti lo na tënë ti be ti ala awe, lo kiri tënë, lo tene: “So mo ye ti gue na ngbanga ni na gbe ti kota gbia ti Rome, fade mo yeke gue na gbe ti kota gbia ti Rome.” 13Ambeni lango na pekoni, gbia Agripa na Berenise, ita ti lo ti wali asi na Sezare ti bara Festus. 14So ala ngba ti sara lango mingi na ndo so, Festus afa tënë ti Paul na gbia Agripa, lo tene: “Mbeni koli ayeke ge so Félix azia lo na da ti kanga. 15So mbi gue na Jérusalem, akota wayango-sandaga ti azuife na akangba ti ala aga na tënë ti lo na gbe ti mbi si ala hunda na mbi ti fâ ngbanga na li ti lo. 16Me mbi tene na ala mbi tene, kozo titene e kanga mbeni zo, na lege ti ndia ti e, azo ti Rome, e yeke mu lege na lo ti fa nda ti tënë ti lo na le ti azo so abi tënë na li ti lo. 17So mbi na ala e si ge na Sezare, mbi ku pepe. Lango oko na pekoni, mbi gue mbi duti na da ti fango ngbanga si mbi mu yanga titene a ga na koli so. 18Azo so abi tënë na li ti lo asi na mbi. Mbi baa ti mbi, mbi tene, fade ala yeke bi kota tënë na li ti lo, me ye oko ayeke daa pepe. 19Ala yeke papa na popo ti ala gi na ndö ti tënë ti lege ti vorongo Nzapa ti ala wani nga na ndö ti mbeni koli so iri ti lo Jésus. Lo kui awe, me Paul atene lo yeke na fini. 20Mbi hinga li ti mbi na lege so mbi lingbi ti baa ya ti tënë so pepe. Ndani laa mbi hunda na Paul titene tongana lo yeda, lo gue na Jérusalem si a fâ ngbanga ti tënë so kâ. 21Me Paul ahunda titene a gue na lo na gbe ti kota gbia ti Rome si kota gbia ti Rome wani afâ ngbanga ti lo. Tongaso mbi mu yanga titene a bata lo na da ti kanga ti ku na lango so mbi yeke tokua lo na kota gbia ni.” 22Agripa atene na Festus: “Mbi nga, mbi ye ti ma koli so.” Festus akiri tënë, atene: “Mo yeke ma lo kekereke.” 23Na ndade ni, Agripa na Berenise aga; azo ayamba ala ngangu mingi, ala na aturugu ti kota kamba na akota zo ti gbata ni ali na ya ti da ti fango ngbanga. Festus amu yanga si ala mu Paul aga na lo. 24Festus atene: “Gbia Agripa, na ala so kue ayeke na tere ti e ge so, ala baa koli so: azuife kue ti ndo so aga abaa mbi na tënë ti lo; ataa na Jérusalem wala ge, ala dekongo, atene: ‘Lo lingbi ti ngba na fini pepe!’ 25Ti mbi, mbi baa mbeni ye so lo sara titene a fâ lo ndali ni pepe. Me so lo wani lo ye ti baa kota gbia, mbi yeda ti tokua lo na kota gbia ni. 26Me mbi hinga mbirimbiri tënë so mbi lingbi ti su na mbeti ti tokua na kota gbia na ndö ti lo pepe. Ndani laa, mbi ga na lo na gbe ti ala, mbirimbiri na gbe ti mo, gbia Agripa si na peko ti gingo nda ti tënë ti lo, mbi hinga tënë so mbi lingbi ti su na mbeti. 27Biani, na le ti mbi, ayeke buba ye titene a tokua zo ti kanga na kota gbia ti Rome kozo titene a fa nda ti tënë so a bi na li ti lo.”

robotstxt: allowed

filter: keep


text: 1Angba lango oko titene matanga ti Pake asi. Jésus ahinga so ngbonga ti lo ti zia dunia so ti kiri na Babâ alingbi awe. Azo ti lo so ayeke na dunia so, lo ye ala lakue, lo ye ala ngbii asi na ndani. 2So ala yeke te kobe ti lakui, Zabolo azia na be ti Judas, molenge ti Iskariote ti ka Jésus. 3Jésus ahinga so Babâ azia aye kue na maboko ti lo. Lo hinga nga so lo londo na Nzapa, lo ga si lo yeke kiri ande na Nzapa. 4Tongaso, lo londo na tere ti kobe ni, lo zi bongo ti lo ti ndö ni si lo mu mbeni bongo, lo kanga na ya ti lo. 5Na pekoni, lo tuku ngu na ya ti mbeni kota sembe, lo to nda ti sukula gere ti adisiple ti lo si lo mbo ni na bongo so lo kanga na ya ti lo so. 6Lo si na Simon Pierre, me Simon Pierre atene na lo: “Kota Gbia, mo ye ti sukula gere ti mbi?” 7Jésus akiri tënë na lo, atene: “Mo lingbi ti hinga fadeso nda ti ye so mbi yeke sara so pepe, me mo yeke hinga nda ni na peko.” 8Pierre atene na lo: “Mo ye ti sukula gere ti mbi? Oko pepe! ’Jésus atene na lo: “Tongana mbi sukula gere ti mo pepe, mbeni ye so mo lingbi ti ku na mbage ti mbi ayeke daa pepe.” 9Simon Pierre atene na lo: “Tongaso, Kota Gbia, mo sukula gi gere ti mbi pepe, me mo sukula gere ti mbi, maboko ti mbi na li ti mbi kue!” 10Jésus atene na lo: “Zo so asukula tere ti lo awe, lo lingbi ti kiri ti sukula tere ti lo pepe, me gi gere ti lo. Biani, tere ti lo avuru awe. Ti ala, tere ti ala avuru awe, me ala kue pepe.” 11Jésus ahinga zo so ayeke ka ande lo, ndani laa lo tene: “Ala kue laa tere ti ala avuru pepe.” 12So Jésus ahunzi sukulango gere ti ala awe, lo kiri lo yu bongo ti lo; lo kiri na tere ti kobe ni. Lo hunda ala, lo tene: “Ala hinga nda ti ye so mbi sara na ala so? 13Ala yeke iri mbi ‘Wafango-ye’ wala ‘Kota Gbia’, so lege ni laa, ngbanga ti so mbi yeke Wafango-ye si mbi yeke nga Kota Gbia biani. 14Mbi so mbi yeke Wafango-ye si mbi yeke nga Kota Gbia, mbi sukula gere ti ala, alingbi ala nga, ala sukula gere ti ala na popo ti ala. 15Mbi sara so ti fa na ala tapande titene ala nga, ala sara ye so mbi sara na ala. 16Biani, mbi tene na ala taa-tënë: zo ti kua ayeke kota ahon makonzi ti lo pepe; zo ti tokua ayeke kota ahon zo so atokua lo pepe. 17Fadeso ala hinga ye ni awe. Ti ala nzoni tongana ala sara ye alingbi na ni! 18Mbi yeke tene tënë so ndali ti ala kue pepe; mbi hinga azo so mbi soro ala. Mbeti ti Nzapa atene: ‘Zo so mbi na lo e yeke te kobe, lo laa lo yo gere ti lo ti do mbi.’ Alingbi tënë so aga taa-tënë. 19Mbi tene tënë so na ala kozoni si ye ni asi. Tongana ye ni asi ande, ala yeke hinga so ‘Mbi Yeke’. 20Biani, mbi tene na ala taa-tënë: zo so ayamba mbeni zo so mbi tokua lo, andaa mbi wani laa lo yamba mbi; zo so ayamba mbi, andaa lo yamba lo so atokua mbi.” 21Na peko ti tënë so, be ti Jésus ayeke na siriri pepe si lo tene polele, lo tene: “Biani, mbi tene na ala taa-tënë: fade mbeni zo oko na popo ti ala ayeke ka mbi.” 22Adisiple ti lo abaa le ti tere si ala hunda tere ti hinga zo wa laa Jésus ayeke tene tënë ti lo so. 23Mbeni disiple oko, lo so Jésus aye lo mingi, ayeke duti nduru na tere ti Jésus. 24Simon Pierre asara maboko na lo si atene na lo: “Hunda lo: zo wa laa lo yeke tene tënë ti lo so?” 25Disiple ni aba tere ti lo na mbage ti Jésus si lo hunda lo, atene: “Kota Gbia, ayeke zo wa?” 26Jésus akiri tënë na lo, atene: “Mbi yeke yoro nduru mapa na ya ti ngu ti kasa ti mu na mbeni zo: zo ni laa.” Na pekoni, lo mu mapa, lo yoro na ya ti ngu ti kasa ni si lo mu na Judas, molenge ti Iskariote. 27So Judas amu mapa ni, Satan ali na ya ti lo. Jésus atene na lo: “Ye so mo ye ti sara, sara ni hio!” 28Zo oko na popo ti ala so ayeke te kobe ahinga nda ti tënë so Jésus atene na lo so pepe. 29Judas laa ayeke bata bozo ti nginza. Nilaa ambeni disiple atene na be ti ala, Jésus aye ti tene: “Gue mo vo kobe ti matanga ni”, wala “Gue mo mu mbeni ye na azo ti mawa.” 30Gi so Judas amu mapa ni awe, lo sigigi hio. Andaa ndo avuko awe. 31So Judas asigigi awe, Jésus atene: “Fadeso, Molenge ti Zo awara gonda ti lo awe; Nzapa nga awara gonda ti lo na lege ti Molenge ni awe. 32[So Nzapa awara gonda na lege ti lo,] fade Nzapa wani laa ayeke fa na le ti azo gonda ti Molenge ti lo; lo ga nduru ti sara ni awe. 33Amolenge ti mbi, fade mbi yeke ngba na tere ti ala gi na ya ti mbeni kete ngoi. Fade ala yeke gi mbi, me tënë so mbi tene na amakonzi ti azuife lani so, fadeso mbi yeke tene na ala: ‘Ala lingbi ti gue pepe na ndo so mbi yeke gue daa.’ 34Mbi yeke mu na ala fini ndia: ala ye tere na popo ti ala! Alingbi ala ye tere na popo ti ala tongana ti so mbi ye ala. 35Tongana ala ye tere na popo ti ala, tongaso fade azo kue ahinga atene ala yeke adisiple ti mbi.” 36Simon Pierre ahunda lo, atene: “Kota Gbia, mo yeke gue na ndo wa?” Jésus akiri tënë na lo, atene: “Mo lingbi ti mu peko ti mbi na ndo so mbi yeke gue daa fadeso pepe, me mbeni lâ, fade mo yeke mu peko ti mbi.” 37Pierre atene na lo: “Kota Gbia, ngbanga ti nyen laa mbi lingbi ti mu peko ti mo fadeso pepe? Mbi yeke nduru ti ka fini ti mbi ndali ti mo!” 38Jésus akiri tënë, atene: “Mo yeke nduru biani ti ka fini ti mo ndali ti mbi? Biani, mbi tene na mo taa-tënë: kozo titene koli-kondo atoto, mo yeke bere tënë ti mbi fani ota.”


text: GENESE KODJO MBBTI TI MOISE Nzapa acrid yi kouk IKodjoni, Nzapa acr66 ayayou na sess6. 2 Na sess6 ni ay^k6 sfengu6, y6 aydk6 da p6p6. Bingo ay^k6 na 1^ ti ngou so ali; Yingo ti Nzapa adouti na ndo \h ti ngou. ^ Nzapa atte6, Djia lumifere assi; na lumi^re assi. * Nzapa aba lumiere ni, a y^k6 ndjoni; Nzapa akangbi lumiere na bingo. * Nzapa adi iri ti lumiere La'; Lo di iri ti bingo Bi. La'-koui ay6k6 na nda-pelel6 ay^k6, so kodjo la' ni. 6 Nzapa atfend, Djia Id-ndouzou assi na popo ti ngou; djia l^ndouzou akangbi ngou na mbfeni ngou. ' Nzapa assala 16-ndouzou; Lo kangbi ngou so ay^kd na gbfe Ife-ndouzou na mb^ni ngou so ayek6 na ndo Id-ndouzou; na a y^k6 tonga so. ® Nzapa adi iri ti Ife-ndouzou Yayou. La'-koui ayfek6 na nda-pelM6 ayfek6, so la' oss6 ni. 9 Nzapa at^n6, Djia ngou so ay^k6 na gbfe ayayou abongbi na ndo oko, na djia kourou sess6 assi; na a ydk6 tonga so. ^^ Nzapa adi iri ti kourou sess6 so Sess6; na bongbi ti ngou ndfe nd^, Lo di iri ni aKota Ngou ti Ingo. Na Nzapa aba, a yek6 ndjoni. ^^ Nzapa aten6, Djia sess6 adou pel6, na kassa nd^ nd^ so al6' 16'-kassa, na kek6 ti 16'- kek6 nd6 nd^ so al6' 16'-k6k6, na lfegu6 ti mara ti ala mv^ni so 16' ni ay6k6 na ya ni mv6ni, na ndo scss6; na a y6k6 tonga so. ^^ Sess6 adou p616, na kassa nd6 nde so al6' 16'-kassa na legu6 ti mara ti ala mv6ni, na kek6 nde nd6 so ale' 16'-kek6 so 16' ni ayek6 na ya ni mv6ni, na 16gu6 ti mara ti ala mveni. Na Nzapa aba, a y6k6 ndjoni. ^^ La'-koui ay6k6 na nda-pel616 ay6k6, so la' Ota ni. 14 Nzapa atin6, Djia assoungoy6 assi na 16-ndouzou ti ayayou ti kangbi popo ti la* na bi; djia ala ga y6 ti fa nd6 nd6, ti ngoy nd6 nd6, ti la* nd6 nd6, na ti ngou nd6 nd6. " Djia ala ga y6 so assou na 16-ndouzou ti ayayou ti mou lumiire na ndo sess6; na a y6k6 tonga so. " Nzapa assala akota soungoy6 oss6, soungoy6tikota ni ti conimand6 na la*, na soungoy6 ti k6t6 ni ti conimand6 na bi; Ix) sala atongoro nga. ^^ Nzapa adjia ala na 16-ndouzou ti yayou ti mou lumi6re na ndo sess6, ^®ti command6 la*, ti command6 bi, na ti kangbi lumi6re na bingo. Na Nzapa aba, a y6k6 ndjoni ^* La'-koui ay6k6 na nda-pel616 ay6k6, so la' oussio ni. 20 Nzapa at6n6, Djia ngou nd6 nd6 ass! na acr6ature ti fini; djia and6k6 aoulou na ndo sess6 na ndouzou na gb6 yayou. ^^ Nzapa acr66 akota gnama so ay6k6 na ya kota ngou ti ingo na acr6ature kou6 ti fini so atambela, ala si singo na ya ngou, na 16gu6 ti mara ti ala mv6ni; na and6k6 kou6 ti kpangbi na 16gu6 ti mara ti ala mv6ni. Na Nzapa aba, a y6k6 ndjoni. ^2 Nzapa airi ten6 ndjoni na ndo ala, Lo t6n6, I dou amel6ngu6 mingui, i ouou, i si singo na ya ngou ti akota ngou ti ingo; djia and6k6 aouou na ndo sess6. ^^ La'-koui ay6k6 na nda- pel61e ayek6, so la' oukou ni. 24 Nzapa at6n6, Djia sess6 adou acr6ature ti fini na 16gu6 ti mara ti ala mv6ni, agnama ti kodro, agnama nd& nd6 so ahara, agnama ti sess6, na 16gu6 ti mara ti ala mv6ni; na a y6k6 l:3 2aCor4:6 1:6-8 2 Pi 3:5 GENESE 1:25-2:17 tonga so. ^^ Nzapa assala agnama ti sesse na legue ti mara ti ala mveni, agnama ti kodro na legud ti mara ti ala mv^ni, na agnama koue so ahara na ndo sess6 na legu6 ti mara ti ala mv^ni. Na Nzapa aba, a yeke ndjoni. 26 Nzapa at^ne, Djia Ani sala jo na image ti Ani, tonga na image ti Ani mveni; djia ala command^ assoussou ti kota ngou ti ingo, andek6 ti ndouzou, na agnama, ala commande na ndo sess6 koue, na agnama koue so ahara na ndo sess^. ^' Nzapa acr6e jo na image ti Lo mveni, na image ti Nzapa Lo ct66 lo; Lo cr66 ala koli na ouali. 28 Nzapa ai'ri ten6 ndjoni na ndo ala; Nzapa atdn6 na ala, I dou amelengu6 mingui, i ouou, i si singo na sess6, i sala si y€ koue aga na gbe guel6 ti i; i command^ assoussou ti kota ngou ti ingo, and^k6 ti ndouzou, na y6 ti fini kou^ so atambela na ndo sesse. 2^ Nzapa aten6, Ba, Mbi mou na i kassa kou^ so al6' le'-kassa, so ayeke na ndo le ti sess6 koue, na k6k6 koue so 16' ni ayekd na ya le'-kek6 ni; a yeke kob6 teti i. ^^Na Mbi mou kougbe kassa koue t^ti kob6 na agnama koue ti sess6, na andeke koue ti ndouzou, na agnama koue so ahara na ndo sess6, so ayek6 na fini; na a yek6 tonga so. ^^ Nzapa aba y€ koue so Lo sala, na ba, a yeke ndjoni mingui. La'-koui ayeke na nda- pelel^ ayek^, so la' omana ni. 2 Tonga so A sala ayayou na sess6 aoue, na y6 mingui mingui koue ti ala. 2 Koussala ti Nzapa, so Lo sala, aoue na la' mbassambala ni; na Lo ouo tel6 ti Lo na la' mbassambala ni na legu6 ti koussala ti Lo koue so Lo sala. ^ Nzapa a'iri t^n6 ndjoni na ndo la' mbassambala ni so, Lo bata la' ni so nde t^ti Lo mveni ; t^ti na la' ni so Nzapa aouo tel6 ti Lo na legu6 ti koussala ti Lo koue so Lo sala ti cr66 na ti sala ye. Jo na yaka ti Eden 4 Ndat6n6 ti ayayou na ti sess6, tonga na A cre6 ala, ayek^ tonga so. Na la' ni so L'Eternel Nzapa assala sessd na yayou, ^kaigna oko ti bfegnama ayek6 na sess^ pep6, na kassa oko ti begnama ade ako pep6; teti L'Eternel Nzapa ad^ assala si ngou-ndouzou apika na ndo sess6 pep6; na jo oko ti de yaka ayek6 pepe. * Mais mbinda aloundou na sesse, na a mou ngou na ndo le ti sesse koue. ' L'Eternel Nzapa assala jo na poupou-sesse ti sesse, Lo ouo mbo' ti fini na douhon ti lo ; na jo aga ame ti fini. ^ L'Eternel Nzapa alou yaka na ya Eden na mbagu6 ti est; na jo so Lo sala lo, Lo djia lo da. ^ L'Eternel Nzapa assala si kek6 kou^ ako na ama'i na sesse, kek6 so anz6r6 na 16 ti jo na ayek6 ndjoni teti kob6; na nga, keke ti niou fini ayek6 na be yaka ni, na keke ti hinga ndjoni na ti hinga sioni. 10 Ngou aloundou na Eden, a soua ti mou ngou na yaka; tonga na a ho yaka ni, ngou ni akangbi, a ga li ti ngou oussio. ^^ Iri ti kodjo ngou ni ayek6 Pison; ngou so angoro sesse ti Havila koue, ndo so I'or ayeke da. ^2 Na Tor ti sess6 so ayek6 ndjoni; bdellium na t6ne ti onyx ay6ke da. i^Iri ti ngou osse ni ayeke Guihon; ngou so mveni angoro sess6 ti Cus koue. ^*Iri ti ngou ota ni ayeke Hiddekel ; ngou so assoua na mbague ti est ti Assyrie. Na ngou oussio ni ayek6 Euphrate. 15 L'Eternel Nzapa akamata jo, Lo djia lo na yaka ti Eden ti lek6 na ti bata yaka so. ^^ L'Eternel Nzapa alou ndia na jo, Lo tene. Mo lingbi te Id'-keke koue ti yaka tong^ na be ti mo aye; ^' mais 16' ti keke ti hinga ndjoni na ti hinga sioni, mo te pepe; teti na la' ni so mo te 16' ni so, fad6 mo koui biani. 1:26 laCor 11:7 1:27 Matt 19:4; Marc 10:6 1:27, 28 Gen 5:1, 2 2:2 aH6b 4:4, 10 2:2,3 Ex 20:11 2:7 laCor 15:45 2:9 Apoc 2:7; 22:2, 14 GENESE 2:19-3:18 18 L'Etemel Nzapa atfend, A yfek6 ndjoni jo adouti gui lo oko pep6; fad6 Mbi sala oko tfeti lo, so alingbi na lo, ti sala na tel6 ti lo. ^® L'Eternel Nzapa akamata sess6, Lo sala agnama koue ti b^gnama, na andek6 koue ti ndou- zou; Lo ga na ala na jo ni ti ba iri gne fad6 lo di na ndo ala. Iri so jo ni adi na ndo acr^ature ti fini kou^, iri so aga iri ti ala. ^^ Na jo amou iri na agnama ti kodro koue, na and^k^ ti ndouzou, na agnama koue ti begnama; mais a ouara oko t^ti jo pep6, so alingbi na lo, ti sala na tM6 ti lo. 21 L'Etemel Nzapa assala si kota lango ati' na ndo jo, na lo lango; Nzapa akamata bio oko ti kat6 ti jo, Lo kanga mi-tele na place ni. ^2 L'Etemel Nzapa assala ouali na bio ti kat6 so Lo kamata na koli; Lo ga na ouali so na koli ni. ^^ Koli at^n^, Fad6 so, so ayek6 bio ti bio ti mbi, na mi ti mi- th\6 ti mbi; fad6 a di iri ti lo Ouali, teti A kamata lo na ya koli. ^^ Teti ten6 so, fadd jo adjia baba ti lo na mama ti lo, na lo douti na ouali ti lo; fad6 ala ga mi-t^e oko. ^s x^i^ ti ala osse koue ayekd sengue, koli ni na ouali ti lo, na ala y6k6 na kamela pep6. Jo ake yanga ti Nzapa 3Ngbo' ayekd na mayel6 ti handa aho agnama koue ti begnama so L'Etemel Nzapa assala. Lo ihn€ na ouali, Biani, Nzapa atend. Mo lingbi tfeld'-kek6kouetiyakapep6? ^ Ouali ni at^nd na ngbo' ni, Ani lingbi t^ 16' ti k^k6 nde nde ti yaka; ^ mais W ti kek6 so ayek6 na hh yaka, Nzapa atend, I lingbi te pep6, i ndou' pfep6, ouala tonga so i koui. * Na ngbo' ni atfen6 na ouali ni, I lingbi koui biani pfepd, * teti Nzapa ahinga na la' ni so i tfe 16' ni, fad6 16 ti i alounguela, na i ga tonga na Nzapa, i hinga ndjoni na sioni. • Tonga na ouali ni aba k6k6 so ayeke ndjoni teti kob6, a nzer6 na 16, na a y6k6 kek6 so be aye si jo aouara ndara, lo kamata 16' ni, lo te; lo mou na koli ti lo so ayek6 na tel6 ti lo, na lo Xh nga. 'L6 ti ala oss6 kou6 alounguela, ala hinga tel6 ti ala ay6k6 s6ngue. Ala fou kougbfe ti k6k6 ti figue, ala sala sakatoumbo t6ti ala mv6ni. ® Ala ma yanga ti L'Etemel Nzapa, Lo so ay6k6 tambela na yaka na la'-koui. Koli ni na ouali ti lo aho- nd6 t616 ti ala na popo ti k6k6 ti yaka, si L'Etemel Nzapa aba ala p6p6. 9 L'Etemel Nzapa airi koli ni, Lo ten6 na lo. Mo y6k6 na ndo oua? ^^ Koli ni aten6, Mbi ma yanga ti Mo na yaka, na mbito assala mbi t6ti t616 ti mbi ay6k6 sengu6; na mbi hond6 tel6 ti mbi. ^^ Lo t6n6, Jo gnfe atfen6 na mo tel6 ti mo ay6k6 s6ngu6? Gn6, mo t6 16' ti k6k6? so Mbi command6 mo ti te p6p6. ^^ Koli ni aten6, Ouali so Mo mou ti douti na mbi, lo mou 16' ti kek6 na mbi, na mbi te. 1^ L'Etemel Nzapa aten6 na ouali ni, Y6 so mo sala ay6k6 gne? Ouali ni aten6, Ngbo' ahanda mbi si mbi t6. 1* L'Etemel Nzapa at6n6 na ngbo' ni, Teti mo sala y6 so, zonga ayek6 na mo aho agnama kou6 ti kodro, na aho agnama kou6 ti ngounda; fad6 mo tambela na ya ti mo, na mo te poupou- sess6 na la' ti fini ti mo kou6. ^^ Fad6 Mbi djia t6n6 ti k6 na popo ti mo na ouali so, na na popo ti al6' ti mo na al6' ti lo; fade io mboko li ti mo, na fade mombokondagu616tilo. i®Lot6n6na ouali ni, Fad6 Mbi sala si voundou ti mo aouou mingui na mengo ngo ti mo ; fad6 mo dou amel6ngu6 na voundou; y6 so be ti mo ay6 ay6k6 gui na koli ti mo, na lo command6 mo. ^^ Lo ten6 na Adam, T6ti mo ma yanga ti ouali ti mo, na mo t6 16' ti kek6 so Mbi command6 mo, Mbi ten6, Mo lingbi t6 p6p6; zonga ayek6 na sess6 mbanga ti mo; fad6 mo te kob6 ni na koussala ti voundou na la' ti fini ti mo kou6. 1* Sess6 adou na mo ki' na 2:24 Matt 19:5; Marc 10:7,8; 1 aCor 6:16; aEph5:31 3:1 Apoc 12:9; 20:2 3:13 2aCor 11:3; 1 Tim 2:14 3:15 Apoc 12:17 3:17,18aH6b6:8 GENESE 3!iQ^i^ gb^ngu^ nga; fad6 mo th kougbfe kassa ti bfegnama; ^^fad6 mo tfe kobd na l^gu6 ti so ti Ih ti mo juska mo kiri na sess6, t^ti A kamata mo na sess6; na fad6 mo kiri na poupou-sess6, t^ti mo yek6 poupou^sess6. ^® Koli ni adi iri ti ouali ti io Eve, tfeti lo yek6 mama ti ajo ti fini koufe. ^^ L'Eternel Nzapa assala kota bongo na poro ti agnama t6ti Adam na teti ouali ti lo, na Lo you ala na bongo so. 22 L'Etemel Nzapa atfen6, Ba, jo aga tonga na oko ti Ani ti hinga ndjoni na sioni; na fad6 so, t^ti peut-6tre fad6 lo yb maboko ti lo, lo kamata W ti k6k6 ti mou fini nga, lo t6 na lo douti na fini la' koue la' kou^— ^^ t^i t6n6 so L'Eternel Nzapa atouma lo na yaka ti Eden, ti d& yaka na sess6 so A kamata lo da. ^4 Xonga so Lo touma jo na guigui; Lo djia ach^rub na yaka ti Eden na mbagu6 ti est, na menga- oua ti 6p6e so atourn^ na legud koue ti bata l^gu6 ti si na k^k6 ti mou fini. UBS-EPF 1993 6M 063/067 (063) ISBN 9966 40 331 La Sainte Bible en sango © Alliance Biblique Universelle 1966


text: 1Na pekoni, Jésus ato nda ti tene tënë na ala na lege ti atoli, lo tene: “Mbeni zo afâ yaka ti vinye. Lo sara gbagba na tere ni kue, lo zi du titene a pete le ti vinye ni daa, lo leke mbeni ndo na nduzu titene zo aluti daa ti baa ndo na tere ti yaka ni. Na pekoni, lo zia yaka ni na maboko ti ambeni zo ti fango yaka ti vinye si lo gue na mbeni kodro nde. 2So ngoi ti fango ale ti vinye ni alingbi awe, lo tokua mbeni zo ti kua oko na azo ti fango yaka ni titene ala mu ti lo ale ti vinye ni aga na ni. 3Me azo ti fango yaka ni agbu zo ni, ala pika lo mingi si ala tumba lo, maboko ti lo senge. 4Wa ti yaka ni akiri atokua mbeni zo ti kua ti lo, ala pika lo na li ti lo si ala sara kua ti mbana na lo. 5Wa ti yaka ni akiri atokua mbeni zo ti kua ti lo, ala fâ lo. Na pekoni, ala sara gi tongaso na ambeni zo ti kua ni mingi: ala pika ambeni si ala fâ ambeni. 6Oko zo so angba na wa ti yaka ni ayeke gi molenge ti lo so lo ye lo mingi. Lo tokua lo na azo ti fango yaka ni si lo tene na be ti lo, lo tene: ‘Fade ala yeke kpe mbeto ti molenge ti mbi.’ 7Me azo ti fango yaka ni atene na popo ti ala: ‘Baa, lo so lo yeke ga wa ti yaka ni na peko ti babâ ti lo laa! Ala ga, e fâ lo si yaka ni aga ti e!’ 8Ala gbu lo, ala fâ lo si ala bi kuâ ti lo na tere ti yaka ni.” 9Jésus ahunda ala, atene: “Fade wa ti yaka ni ayeke sara nyen? Lo yeke ga ti fâ azo ti fango yaka ni si lo yeke mu yaka ni na ambeni zo nde. 10Tënë so a su na ya ti Mbeti ti Nzapa so, ala diko ni pepe? Tënë ni atene: ‘Têne so azo ti sarango da ake ni, ni laa akiri aga ngangu têne ti gere ti da ni. 11Ye so alondo na Kota Gbia, ye ni ayeke ye ti kpene na le ti e!’ ” 12Amakonzi ti azuife agi lege ti gbu Jésus, ngbanga ti so ala hinga atene, lo tene toli so na ndö ti ala; me ala sara mbeto ti gba ti azo. Tongaso ala zia lo si ala gue. 13Ala tokua ambeni farizien na ambeni zo ti kama poroso ti Herode na Jésus titene gi na lege ti tënë ti yanga ti lo wani, lo ti na ya ti gbanda ti ala. 14Ala ga si ala tene na lo: “Wafango-ye, e hinga so mo yeke tene gi taa-tënë; mo yeke sara kamene ti le ti zo pepe, ataa zo ni ayeke na kota ndo, me mo yeke fa taa-tënë na ndö ti lege ti sarango ye so Nzapa aye. Tene na e: Ndia amu lege na e ti futa lapo na kota gbia ti Rome wala ti futa ni pepe? E lingbi ti futa ni wala e futa ni pepe?” 15Me Jésus ahinga atene, tënë ti yanga ti afarizien ayeke nde na sarango ye ti ala. Tongaso lo tene na ala: “Ngbanga ti nyen ala ye ti sara si mbi ti na ya ti gbanda ti ala? Ala ga na mbi mbeni le ti nginza mbi baa.” 16Ala mu mbeni le ti nginza aga na ni si Jésus ahunda ala, atene: “So li ti zo wa laa? So iri ti zo wa laa na le ti nginza so?” Ala tene na lo: “Ti kota gbia ti Rome.” 17Tongaso Jésus atene na ala: “Ala futa na kota gbia ti Rome ye so ayeke ti lo, ala futa na Nzapa ye so ayeke ti Nzapa.” Li ti ala kue akpe na peko ti kiringo tënë ti lo so. 18Ambeni sadusien aga na tere ti Jésus. – Asadusien ayeke azo so atene, akuâ ayeke zingo pepe. – Ala hunda lo, atene: 19“Wafango-ye, Moïse asu ando ndia so na mbeti ndali ti e, lo tene: ‘Tongana mbeni zo akui si lo zia wali na peko ti lo so adu amolenge pepe, alingbi ita ti lo amu wali ti wakuâ ni si lo du amolenge na ita ti lo so akui so.’ 20Ando, ambeni ita mbarambara ayeke daa. Kozo ita ni amu wali, lo du molenge pepe si lo kui. 21Use ita ni amu wali ni, lo du nga molenge pepe si lo kui. Ita ti ota ni akui nga tongaso. 22Ala mbarambara kue akui, ala du molenge oko pepe. Na peko ti ala kue, wali ni nga akui. 23Na lango ti zingongo ti akuâ, tongana akoli ni azingo ande na kuâ, fade wali ni ayeke duti wali ti zo wa na popo ti ala so? So ala mbarambara kue amu lo ti ga wali ti ala so!” 24Jésus atene na ala: “Ala girisa lege awe! Ala hinga nda ni? Ayeke ngbanga ti so ala hinga nda ti Mbeti ti Nzapa wala ngangu ti Nzapa pepe. 25Biani, na ngoi so azo ayeke zingo ande na kuâ, fade akoli na awali ayeke mu tere pepe, me azo ayeke duti tongana a-ange na yayu. 26Âdu ti tënë ti zingongo ti akuâ, ala asadusien, ala diko tënë ni na ya ti buku so Moïse asu so pepe? So lani lo ma go ti Nzapa na ya ti kete keke ti ki, atene: ‘Mbi yeke Nzapa ti Abraham, Nzapa ti Isaac na Nzapa ti Jacob!’ 27Nzapa ayeke Nzapa ti akuâ pepe, me lo yeke Nzapa ti azo so ayeke na fini. Tongaso ala girisa lege biani awe.” 28Mbeni wafango-ndia ama ala na bingbingo tënë so. Lo baa so Jésus akiri tënë nzoni na asadusien. Lo ga nduru si lo hunda Jésus, lo tene: “Ndia so ayeke kota ahon atanga ni kue ayeke so wa?” 29Jésus akiri tënë na lo: “Ndia so ayeke kota ayeke so: ‘Ala azo ti Israel, ala ma! Kota Gbia Nzapa ti e, ayeke gi lo oko Kota Gbia. 30Alingbi mo ye Kota Gbia Nzapa ti mo na be ti mo kue, na yingo ti mo kue, na tënë ti be ti mo kue na ngangu ti mo kue.’ 31Ndia ti use ni ayeke so: ‘Mo ye mba ti mo zo tongana ti so mo ye tere ti mo wani.’ Ambeni ndia so ayeke kota ahon ala use so ayeke daa pepe.” 32Wafango-ndia so atene na Jésus: “Wafango-ye, so ayeke nzoni mingi! Tënë so mo tene so ayeke taa-tënë: Nzapa ayeke gi oko, mbeni Nzapa nde ayeke daa pepe. 33Ayeke nzoni zo aye Nzapa na be ti lo kue, na ndara ti lo kue nga na ngangu ti lo kue. Ayeke nzoni lo ye nga mba ti lo zo tongana ti so lo ye tere ti lo wani. So laa ayeke nzoni ahon asandaga ti anyama so a yeke gbi ni kue na wâ, wala asandaga nde nde so azo ayeke mu na Nzapa.” 34So Jésus abaa, lo kiri na tënë ni na lege ti ndara, lo tene na lo: “Mo yeke yongoro na Kodro-gbia ti Nzapa pepe.” Na pekoni, mbeni zo oko akiri azi yanga ti hunda lo na tënë pepe. 35So Jésus ayeke fa ye na ya ti kota da ti Nzapa, lo hunda mbeni tënë, lo tene: “Tongana nyen si awafango-ndia alingbi ti tene, Mesii ayeke molenge ti David so? 36So Yingo-Vuru amu na David tënë ti tenengo ni si lo tene: ‘Kota Gbia Nzapa atene na Kota Gbia ti mbi, atene: Mo duti na mbage ti maboko ti mbi ti koli ngbii mbi sara titene awato ti mo aduti na gbe ti gere ti mo si.’ 37So David wani ayeke iri lo ‘Kota Gbia’ so, Mesii ni akiri ti duti molenge ti David tongana nyen?” Gba ti azo ayeke ma Jésus na ngia na be ti ala. 38Na ya ti fango ye so Jésus ayeke fa, lo tene: “Ala sara hange na awafango-ndia so aye ti fono gi na ya ti akota bongo si ala ye titene azo abara ala na ndo so azo abongbi daa. 39Ala ye ti duti na ya ti akozo ngende so ayeke na ya ti ada ti sambelango Nzapa; ala ye nga ti duti na akozo ndo na ya ti amatanga. 40Ala yeke ro aye kue ti ya ti da ti awali-mua si ala yeke sara ayongoro sambela titene azo abaa ala. Fade Nzapa ayeke fâ ngbanga na li ti ala ngangu ahon ti azo kue.” 41Na pekoni, Jésus aduti na ya ti kota da ti Nzapa na tere ti sanduku ti nginza si lo yeke baa lege so gba ti azo ayeke bi nginza na ya ni. Azo ti mosoro mingi atuku gba ti nginza daa. 42Mbeni wali-mua so ayeke wayere aga na akete kete le ti nginza use si abi na ya ni. 43Tongaso Jésus airi adisiple ti lo si lo tene na ala: “Mbi tene na ala taa-tënë: wali-mua so ayeke wayere so abi nginza na ya ti sanduku ni ahon tanga ti azo kue. 44Biani, tanga ti azo ni abi ti ala nginza so ala yeke na ye ti sarango na ni pepe; me ti lo, na ya ti yere ti lo, lo bi nginza so kue angba na lo ti te na kobe.”


text: 1Na ya ti alango ni so, wungo ti adisiple ayeke gue na nduzu. Azuife so ayeke tene yanga ti greke ayeke pa ala so ayeke tene yanga ti hebro, ngbanga ti so azuife so ayeke tene yanga ti hebro ayeke girisa awali-mua ti azuife so atene yanga ti greke na ndembe ti kangbingo ye ti lango oko oko. 2Tongaso awatokua baleoko na use ahunda na adisiple kue ti bongbi tere ti ala; ala tene na ala: “Ayeke na legeni pepe titene e zia lege ti fango tënë ti Nzapa ti sara kua ti kangbingo kobe. 3A-ita, ayeke nzoni ala soro azo mbarambara na popo ti ala, azo so Yingo-Vuru asi ala, so azo ayeke tene nzoni tënë ti ala, azo ti ndara, fade e yeke zia kua so na maboko ti ala. 4Ti e, fade e yeke mu tere ti e kue ti sambela, ti sara kua ti fango tënë ti Nzapa.” 5Tënë so anzere na be ti azo ni kue si ala soro Étienne so asi singo na mabe nga na Yingo-Vuru, lo na Philippe, Prokor, Nikanor, Timon, Parmenas na Nicolas, zo ti Antioshe si lo yeke bata Ndia ti Moïse. 6Azo ni afa ala na awatokua. Awatokua asambela Nzapa si azia maboko na ndö ti ala. 7Tënë ti Nzapa angba ti tambula na ndo kue. Na Jérusalem, wungo ti adisiple ayeke gue na nduzu, gba ti awayango-sandaga ama na be. 8Nzapa asara nzoni be mingi na Étienne si lo mu na lo ngangu mingi, nilaa Étienne ayeke sara akota ye ti kpene na aye ti dongo be na popo ti azo ni. 9Ambeni zo alondo ti bingbi tënë na Étienne. Ala yeke azo ti da ti sambelango Nzapa so a iri ni “Da ti Sambelango Nzapa ti azo so asigigi na gbe ti ngbaa”, ala na azo ti Sirene, ti Aleksandrii, ti Silisii na ti Azii. 10Me Étienne atene tënë na lege ti ndara so Yingo-Vuru amu na lo, nilaa ala lingbi ti hon lo na tënë pepe. 11Tongaso ala pete goro na ambeni zo titene azo ni atene: “E ma tënë so lo tene ti zonga Moïse na Nzapa!” 12Ala pusu azo ni, akangba na awafango-ndia titene be ti ala aso. Na pekoni, ala gue agbu Étienne na ngangu si ala gue na lo na gbe ti azo ti Kota Bongbi ti Fango Ngbanga ti azuife. 13Ala gue aga na ambeni zo na le ti ngbanga titene azo ni atene mvene na iri ti lo, atene: “Koli so ayeke tene gi sioni tënë lakue na tere ti kota da ti Nzapa nga na tere ti Ndia ti Moïse. 14E ma, lo tene: ‘Fade Jésus, zo ti Nazaret ayeke kungbi kota da ti Nzapa si lo yeke sanze lege ti aye so Moïse afa na akotara ti e.’ ” 15Le ti azo ti Kota Bongbi ti Fango Ngbanga kue atuku gi na ndö ti Étienne. Ala baa so le ti lo aga tongana ti mbeni ange.


text: 1Gbü gara sïkpï, fü mere bi wü kpara abiti te-wü kpaka Yesu gbe afa sü, fü ewü angbü edodoto lö wü bu wü. Fü Yesu akpo da emala ngü fü wü kpara ka-ye, gü ba, "Yi ceka te-yi mbi, teka siti mani ka wü Farusi la. Angü wüh le de wü kpara ceka ani ba züka kpara. Te di bala, wüh ngbü ewo wü siti ngü ka-wü, te wüh ngbü emere ne, awo. 2Amba wü ngü ʼburu de te wüh ngbü ewo awo ne, wü kpara ena awu ngü la te gara. Kpah bala, mene ngü te wü kpara ngbü emere gbü mani, anga esalakumu ne, ngü la ena asere te-ye te gara ʼburu, te ngambasü. 3Angü wü ngü ʼburu de te yi ngbü emala gbü ngingiri ngü kpa esambü ne, wü ngü la ena awü te gara, de mere ri kpa tikpi. 4Wü di enga wüna, dene ngü te ma ele amala fü yi, yi ena akpe neh cürü da? Mü ena akpe wü siti kpara füh kotö ne, te ewü ngbü emörö wü kpara ne? Mü kpe ewü de, angü wüh tï eyi amörö bü küte mü kükürü. 5Ah le fü mü akpe ʼduwa Me kpikpi ye. Angü te ngü ka-mü siti gbü jijia na la, engu de wazi teka amörö küte mü, aza kpah kuru mü, agü agbü wa. 6Yi mere e akpe cürü de, angü Me ngbü eceka kpï fütanga yi me-ye. Yi ceka la wü lu te ewü sibi fa sü ne, Me ngbü eceka kpï fütanga ewü biri biri ʼburu, toto ïrï teka biri süka ewü de. Amba teka ngü ka-yi, ah kpah bala, angü Me le yi, fa nda mere bi wü lu la ka. Ah tanga wü su-nzö yi biri biri kpah eyi ʼburu. 8Ma ngbü emala fü yi dene zu ngü. Mene kpara te kpe cürü de, fü ah amala nga ye gbü jia wü kpara ngbaa ngbaa ngbaa, gü ba, 'Ni de kpara ka-ra' la, ma ena amala nganga kpah gbü jia wü malayïka ka Me gbü adu sïkpï, ngbaa ngbaa ngbaa, gü ba, 'Engu de kpara ka-ra fanü.' 9Amba te mü cere nga mü, gü ba, 'Ni wu ra de la,' ma ena amala tüngü mü kpah bala, gbü jia wü malayïka ka Me, gbü adu sïkpï, gü ba, 'Ma wu mü kpah de.' 10Mene kpara, te ena amala siti ngü eküte ra, Ye Kpara ka Kpï, te ah fü maguma ye la, Me ena aboro siti ngü kaka la. Amba mene kpara te le ngü ka Nzïla Wazi Me de, fü ah angbü esoko engu asoko ne, Me tï aboro siti ngü kaka kpo fï de. 11Te wü kpara ena aï yi, teka akolo lïya ka-yi, engagira wü kovo, anga engagira wü miri, teka te yi di de wü kpara ka-ra la, yi mere e akpe cürü de. Yi mere e adi efï nga ngü, teka ngü te yi ena alügü fü ewü ne, kpah de. 12Angü Nzïla Wazi Me ena agü tamu wü ngü, te yi ena alügü fü ewü gbü sïkpï la, ʼburu me-ye." 13Fütanga ngü la, fü gara kpara ayia esüka mere bi wü kpara la, amala ngü fü Yesu, gü ba, "Mere kpara, ah le fü ye amala ngü fü enga ni ni ne, teka de ah ye süka wü e-nga-kpa, te wö ani kpi, ce o ne, esüka ani." 14Te Yesu je ngü la bala, fü ah alügü ngü fefe, gü ba, "De-mü, mü ce kükürü ngü la! Mü efï nda-mü, gü ba, ma koro füh kotö ne, teka aye süka wü e ka-ani?" 15Fü Yesu afü te-ye, amala ngü fü mere bi wü kpara la ʼburu, gü ba, "Yi ceka te-yi ʼbe, teka ngü ka gümü wü e de füh kotö ne. Angü kpara tï aküwa bü teka wü e ka-ye nda de." 16Fü ah ayia amala gara ngü mani fü ewü, gü ba, "Gara komoko ta ladü, te di de mere bi wü e esaka ye. Fü ah amaka züka sü ka yï, angbü eru wü e ka-ye gbügbü na. Fü e kaka angbü erï efa sü. 17Fü komoko la adu afï ngü, gü ba, 'E gbü yï ka-ni rï eyi fa sü. Te kafa ka-ni be de ne, ni ena amere baye?' 18Fü ah adu amaka züka fïngangü, gü ba, 'Wayi, tïtïne, ngü de te ni ena amere, ah dene! Wü kafa ka-ni ne, ni ena amürü ewü ʼburu amürü asidi, teka fü ni ajï gara memere na, afa ewü la. Fü ni abiti jia wü e ka-ni, kpah de gara wü e ka-ni ʼburu gbügbü.' 19Fü komoko la angbü de mere tadu, da emala ngü tïne emaguma ye, gü ba, 'Wayi! Tïtïne wü e ka-ni sibi fa sü. Wü e la tï eyi ale ta-ngü te ni teka mere bi wü re. Gara ngü te ni ena adu amere tïne ma. Ni ena angbü efe te-ni, fü ni adi ezü wü e ka-ni, da enzö wü e ka-ni la, de mere tadu.' 20Fü Me amala ngü fefe, gü ba, 'Mü ka-mü de töndö kpara! Ceka la! Gbü biti ne, ma ena aza kuru mü, fü mü akpi! Mere bi wü e ka-mü la, mü ena ace ewü neh fü da?' " 21Fü Yesu adu kpah amala gara ngü fü ewü, gü ba, "Te mü o to mü ʼburu, teka amaka mere bi wü e ka kotö ne, te ngü ka-mü reke gbü jia Me de la, mü tï aküwa nda-mü de. Mü ena akpi kpah baka nda komoko la." 22Fütanga ngü la, fü Yesu adu amala kpah gara ngü fü wü kpara ka-ye, gü ba, "Dene ngü te ma ele amala fü yi. Yi mere e asiti fïngangü ka-yi, teka ngü ka e-mazü, nda-yi de. Anga yi mere e angbü de mere fïngangü teka bongo te yi ena amaka, adi eto eküte yi ne kpah de. 23Angü ngü ka küte mü fa ngü ka bongo ka. Te di bala, Wö nih Me, te o küte nih ne, ah tï ato bongo fü nih de? Kpah bala, ngü ka küküwa fa ngü ka zü-e ka. Me te ngbü eküwa nih ne, ena adi kpah eto zü-e fü nih. 24Yi ceka la bü wü lu, te ewü ru e kpah de, wüh biti wü e fü wü kpah de, kafa ka-ewü kpah ma. Amba Me ce ewü nda de, ah ngbü fï bü eto zü-e fü ewü! Yi efï nda-yi, gü ba, ngü ka-ani fa ngü ka mere bi wü lu la de? Me tï ace yi, fü yi akpi ka tala de. 25Te sïkpï ka kpi ka-mü koro eyi la, wazi mü ladü teka afa te-mü gbü kpi la, teka adu angbü teka gara sïkpï? Aʼa, wazi mü nda ma. 26Te yi tï amere enga ngü cüküʼdaye bane de la, yi di ngbü esiti fïngangü ka-yi teka wü gara ngü, neh teka ne? 27Yi ceka la wü yi-rü, wüh ngbü ekoro neh baye baye? Baka te wüh mere tima ʼburu de, wüh tükü bongo kpah de. Miri Solomona ta te di de mere bi wü e esaka ye ne, bongo kaka-na su baka yi-rü agbü gü ne, kpah de. 28Yi wu eyi, te Me ngbü ereke wü yi-rü eküte wü rü, baka züka bongo te su asu fa sü ne, fïngangü ka-yi gü ba, Me tï ato züka bongo fü ani de? Te di bala, yi to maguma yi fü Me mbi mbi de, neh teka ne? 29Yi mere e angbü esiti fïngangü ka-yi, teka wü e te yi ena azü, anga ngu te yi ena anzö ne, de. Ah le de yi to maguma yi ʼburu fü Me. Yi mere e angbü de maguma yi ʼbasu ʼbasu de. 30Wü kpara te ewü wu ngü ka Me de, wüh ngbü egïrï wü e füh kotö ne bala me-wü. Amba nda-yi, yi mere bala de, angü Wö yi, Me, ladü. Ah ena ato wü e fü yi me-ye, angü ah wu kpo, gü ba, cïnga wü e la ngbü emere yi. 31Te di bala, yi to la maguma yi, da emere tima ka Me feke, angü wü gara e la ʼburu, Me ena adu ato fü yi sidi, gbü sïkpï te engu le me-ye. 32Yi ngbü ekpe cürü teka ne? Teka te wazi yi di mba cüküʼdaye ne? Yi kpe cürü de! Angü Me, te di de Wö yi, ena aceka kpï fütanga yi, da eto wazi fü yi, teka amere tima ka-ye di me-ye, angü dela ngü te reke gbü jijia. 33Te di bala, yi cïnzï wü e ka-yi ʼburu asidi, de yi to jiase engu la fü wü mürü cïnga. Angü wü e ka füh kotö ne ena anza ka-wü ʼburu anza. Wü gara, wü mürü zi ena azi, anga wü gara, wü ka ena alafa, asiti. Amba, te yi to maguma yi teka ngü ka Me agbü kpï la, ngü la tï anza de." 35Fü Yesu adu kpah amala gara ngü fü wü kpara ka-ye, gü ba dene, "Ah le de yi reke te-yi, de yi rü kpekpeke, angü yi baka wü kpara ka tima, te ewü ngbü ecï nga mere kpara ka-wü, te ena adu akoro gbü sü ka karama gbü biti. Yi to bongo te yi reke areke, de yi siya wa ka-yi, ngbü di nzo, teka te mere kpara ka-yi ena adu akoro, akü möngïtï la, yi ena adi nzo, teka aü fefe na. 37Te mere kpara la du maka wü kpara ka-ye ezükü da ecï nga ye la, ah ena angbü de mere tadu. Engu ena ato mere züka zü-e fü ewü, de mere bi wü gara züka ngü. 38Anga, te mere kpara ka-ewü la ena adu etü biti, anga gügü emözekpï la, ah le de engu maka ewü ezükü, teka fü ewü angbü de tadu. 39Ah ena adi kpah bala teka ngü ka-ra, te ma di de mere kpara ka-yi ne. Te ma du maka yi nzo gbü tima ka-ra la, ma ena angbü kpah de mere tadu. Te di bala, ah le de yi ngbü nzo teka adi ecï nga sïkpï ka-ra, angü yi wu sïkpï engu la de. Angü ma ena adu amaka yi kpah gbü ïrï-to, baka mürü zi, te ngbü ekoro gbü biti, amaka mürü kötï da era ara." 41Teka ngü la, fü Petero ayia amala ngü fü Yesu, gü ba, "Mere kpara, ye ngbü emala ngü mani dela nzö bü fü ani, anga fü wü kpara ʼburu?" 42Fü Yesu alügü ngü fefe, gü ba dene, "Te mü ena adi de mere kpara gbü nzö wü bu mü, ah le fü mü amere tima ka-mü mbi mbi mbi. Te mere kpara ka-mü yia nü agbü gara sü nengete, ah le de mü mere wü ngü ʼburu te engu ce esaka mü, da egafa zü-e fü wü bu mü, kpah ba e te engu mala fü mü. 43Angü, te mere kpara ka-mü du maka mü da emere wü ngü la ʼburu mbi la, ah ena ato mere tadu fü mü. 44Ma emala fü mü dene zu ngü, mere kpara ka-mü la ena ace wü ngü ka-ye ʼburu esaka mü. Fü ah ao mü ba mere kpara gbü nzö wü e ka-ye ʼburu. 45Amba, te kpara ka tima la fï emaguma ye, gü ba, 'Mere kpara ka-ni tï adu kere de,' fü ah angbü ka-ye bü tündü, adi emere wü bu ye esiti, da eto cïnga te ewü. Ah ngbü efï ka-ye bü nzö nga ye, da ezüfa wü e, da enzö wü fï, eküküya di. Te di bala, mere kpara kaka la ena adu akoro amaka engu gbü ïrï-to, gbü sïkpï te engu wu de. Fü ah ato mere siti kuru tete, aliki engu asidi, teka ngü ka kögö-nzö ka-ye la. 47Mene kpara ka tima, te wu wü ngü, de te mere kpara kaka ngbü ele, ne eyi, fü ah ace ngü la ladru la, engu ena azü juru gbü ngü la afa sü. 48Amba te engu wu ngü la de, fü ah amere dürü-ngü gbü tima ka-ye la, wüh ena asüma engu mba cüküʼdaye. Amba nda-yi wü kpara ka-ra, te ma ngbü erï yi de mere bi wü ngü ne, ah le fü yi adi emere wü ngü ʼburu mbi. Fü yi angbü erï wü bu yi kpah bala, angü dela tima te ma to fü yi." 49Fü Yesu adu amala kpah gara ngü fü wü kpara ka-ye, gü ba "Wayi, tima te Me tima ra tete füh kotö ne, ah baka wa te ena aye süka ngü ka wü kpara füh kotö ne. Ma ele de ngü la mere te-ye kere! 50Kpah bala, mere cïnga ladü, te ena amere ra te gara. Ah le de ngü la mere te-ye kere, teka fü ah anza kpah kere! 51Yi efï nda-yi, gü ba, ma koro teka fü yi amaka gu ngü esüka wü kpara füh kotö sene? Aʼa, ah bala de! Kokoro ka-ra füh kotö ne ena ato makpü, fü wü kpara angbü ekpü yi akpü, angü yi de wü kpara ka-ra. 52Angü wü kpara ʼburuve, gbü kötï biringbö, ena aye süka wü, teka ngü ka-ra. Te wü kpara ʼbasu le ngü ka-ra, wü bu ewü de bata ne tï ale ngü ka-ra de, fü ewü akpo da ekpü te-wü teka ngü la. 53Kpah bala, wü jaji komoko ena akpü te-wü de wü wö wü, teka ngü ka-ra. Wü jaji würüse ena akpü te-wü de wü ni wü. Wü würüse ena akpü kpah te-wü de wü wara wü di enga wü." 54Fü Yesu adu amala kpah ngü fü mere bi wü kpara la, gü ba, "Te yi wu wege, te ngbü ekoro to kpa ekati, da edu to kpa fügö la, yi ena awu teke, gü ba, agö ena alï. Ah bala de? 55Kpah bala, te yi wu wege, te ngbü efe edu to kpa ekati la, yi ena awu kpah teke, gü ba, ra ena asü enatikine asü. Ah ena adi kpah bala fanü. 56De-yi wü mürü kögö-nzö! Yi wu si-ngü gbü kuru wü ngü, te ngbü egü tamu lakï füh kotö ne, ʼburu reke areke. Amba yi wu wü si-ngü teka tima ka-ra de, neh teka ne? 57Te yi gü ba, ani wu ngü ka Me reke areke la, amba yi le amere ngü ka Me mbi mbi de, neh teka ne? 58Te ngü ladü esüka yi ake kiri mü la, ah le de yi reke ngü la esüka yi kere, o engu ï mü engagira miri la de. Angü wüh ena ato mü fü wü marajümïya, fü ewü agü mü agbü ku. 59Te di bala, ma emala fü mü dene zu ngü, wüh tï ace kpa te mü kere de, zalü te mü ena ato wü jiase kaka-na la anza ʼburu feke. Ngü ka Me ka-ye kpah bala. Ah le de mü reke ngü ka-mü kpaka Me kere, o adu sïkpï koro la de!" Dela ngü te Yesu mala fü wü kpara teka ngü ka kögö-nzö.


text: 1Mbi Paul, mbi na Silas na Timothée laa e tokua mbeti so na azo ti Eglize so ayeke na gbata ti Tesalonike. Ala yeke azo ti Nzapa Babâ na ti Kota Gbia Jésus Christ. Ayeke nzoni Nzapa asara nzoni be na ala si lo mu na ala siriri! 2E yeke mu singila lakue na Nzapa ndali ti ala kue si e yeke zia ala lakue na ya ti asambela ti e. 3Na le ti Nzapa Babâ ti e, e yeke dabe ti e lakue na kua so ala yeke sara na lege ti mabe; e yeke dabe ti e na ndoye so ayeke sara titene ala sara kua ngangu nga na be ti ala so ala zia ti ku Kota Gbia ti e Jésus Christ. 4A-ita, e hinga so Nzapa aye ala mingi si lo soro ala. 5Biani, ala hinga atene, Nzoni Tënë so e fa na ala, e fa ni gi na yanga pepe, me e fa ni na ngangu nga na lege ti kua ti Yingo-Vuru. E hinga biani na be ti e, e tene, Nzoni Tënë so e fa ayeke taa-tënë. Ala kue ahinga lege ti dutingo ti e na popo ti ala laa, e sara ye so kue ndali ti nzoni ti ala. 6Ti ala, ala sara ye tongana ti e nga tongana ti Kota Gbia; ataa so ala wara tënë ti Nzapa na ya ti pasi mingi, Yingo-Vuru azia ngia na be ti ala. 7Tongaso, ala ga tapande ndali ti azo ti Masedoane na ti Akayi so ama na be. 8Biani, tënë ti Kota Gbia alondo na ndo ti ala si ague asi na sese ti Masedoane na ti Akayi kue. Gi so oko pepe, so ala ma na be na Nzapa, sango ni angba gi na ando use so pepe, me amu ndo kue. Tongaso, e yeke kiri ti tene tënë na ndö ni pepe. 9Azo kue ayeke tene tënë ti yambango so ala yamba lani na e na ndembe so e si na ndo ti ala. Azo atene nga tënë ti ziango so ala zia lege ti anzapa nde ti kiri na mbage ti Nzapa titene ala sara kua na lo, lo so lo yeke na fini si lo yeke taa Nzapa. 10Fadeso ala yeke ku Jésus, Molenge ti lo so ayeke londo na yayu ti ga. Nzapa azingo Molenge ti lo ni na kuâ, lo so lo yeke zi e na gbe ti ngonzo ti Nzapa so ayeke ga.


text: 1Ti hunzi na ni, a-ita, e fa na ala lani lege ti dutingo so ala lingbi ti duti na ni si anzere na be ti Nzapa. Biani, ala duti tongaso awe. Me fadeso, e yeke hunda na ala si e voro ala na iri ti Kota Gbia Jésus titene lege ti dutingo ti ala akiri aga nzoni ahon ti kozoni. 2Biani, ye so e fa na ala na peko ti yanga ti Kota Gbia Jésus, ala hinga ni awe. 3Ye so be ti Nzapa aye, ayeke titene ala ga azo so ayeke nde si ayeke nzoni kue, ala zia lege ti gingo wali wala gingo koli kirikiri. 4Ayeke nzoni zo oko oko ahinga ti mu wali na lege so ayeke nzoni kue nga na lege ti nengo tere. 5Ala sara ye na lege ti asioni nzara ti be ti ala pepe, tongana ti azo ti amara nde so ahinga Nzapa pepe. 6Na ya ti tënë so, ayeke nzoni zo oko asara mbeni ye ti songo be wala ye ti kirikiri na mba ti lo pepe. E tene tënë so na ala awe, e gboto mê ti ala na ndö ni awe: azo so asara mara ti asioni ye tongaso, fade Kota Gbia ayeke zia peko ni angba senge pepe. 7Biani, Nzapa airi e ti duti na ya ti ye ti potopoto pepe, me lo iri e ti ga azo so ayeke nde si ayeke nzoni kue. 8Ndani laa, zo so ake ti sara ye alingbi na atënë so, zo laa lo ke lo pepe, me lo ke Nzapa so ayeke mu Yingo-Vuru ti lo na ala. 9Tënë ti yengo tere na popo ti ala tongana a-ita, so ayeke ye titene mbeni zo akiri asu mbeti na ala na ndö ni pepe, ngbanga ti so Nzapa afa na ala lege ti yengo tere awe. 10Ye so ala yeke sara laa: ala ye a-ita ti ala, azo ti Christ ti sese ti Masedoane kue; me e yeke hunda na ala mingi, a-ita, titene ala kiri asara ahon so. 11Ala gi lege ngangu ti duti na siriri, zo oko oko abaa lege ti akua ti lo wani, ala gi kobe ti yanga ti ala na lege ti kua ti maboko ti ala, alingbi na yanga so e mu na ala. 12Tongaso, na lege ti dutingo ti ala, fade azo so ama na be pepe ayeke ne ala; na ndö ni, ala yeke ku ti wara ye gi na maboko ti ambeni zo pepe. 13A-ita, e ye si ala hinga taa-tënë na ndö ti azo so akui awe, tongaso si vundu asara ala pepe tongana ti tanga ti azo so azia be ti ala ti ku mbeni ye pepe so. 14E ma na be so Jésus akui si azingo na kuâ awe. Legeoko nga, e ma na be so, azo so ama na be na Jésus si ala kui, fade Nzapa ayeke zingo ala na kuâ si lo yeke bongbi ala na Jésus na ndo oko. 15Baa, e yeke tene na ala mbeni tënë so Kota Gbia atene na e: e so e yeke ngba ande na fini ngbii asi na lango ti gango ti Kota Gbia, fade e yeke hon kozo ti azo so akui awe so pepe. 16Fade Nzapa ayeke mu yanga na kota go, azo ayeke ma go ti makonzi ti a-ange nga na tatalita ti Nzapa. Tongaso, Kota Gbia wani ayeke londo na yayu ti zu. Azo so ama na be na Christ si akui so, ala laa ayeke zingo na kuâ kozo. 17Na pekoni, e so e yeke ngba ande na fini, fade a yeke mu e na ala kue ti gue na e na ya ti ambinda titene e tengbi na Kota Gbia na nduzu kâ. Tongaso, e yeke duti na tere ti Kota Gbia lakue lakue. 18Tongaso, ala mu ngangu na be ti ala na popo ti ala na lege ti atënë so.


text: 1Na ndo kue, azo ayeke ma atene, gingo wali wala gingo koli kirikiri ahon ndoni na popo ti ala. Ataa na popo ti azo so ahinga Nzapa pepe, mbeni zo ti sarango mara ti ye tongaso ayeke daa pepe! Azo atene, mbeni zo na popo ti ala ayeke duti na wali ti babâ ti lo! 2Na ndö ni kue, ala yeke pika kate ti ala daa! Ala lingbi fade ti duti na vundu ndali ti ye so pepe? Alingbi fade titene ala zi zo so asara mara ti ye tongaso na popo ti ala! 3Ti mbi, ataa so mbi yeke na popo ti ala pepe, na lege ti yingo, mbi yeke na popo ti ala. Tongaso mbi fâ ngbanga na li ti zo so asara mara ti ye ti sioni so awe, mbi sara ni tongana zo so ayeke na popo ti ala. 4Tongana ala yeke bongbi ande tere ti ala, mbi yeke na popo ti ala na lege ti yingo. Na iri ti Kota Gbia Jésus nga na ngangu ti lo, 5mbi hunda na ala ti zia mara ti zo tongaso na maboko ti Satan si Satan abuba tere ti lo, tongaso si yingo ti zo ni alingbi ti soo kuâ na lango ti gango ti Kota Gbia. 6Ye so ala yeke pika kate ti ala daa so, anzere oko pepe! Ala hinga pepe atene, gi kete mama ti mapa laa ayeke sara titene mapa ni kue alondo? 7Ala zi angbene mama ti mapa titene ala ga nzoni! Tongaso, fade ala yeke ga tongana fini farini so a gbu ya ni si a zia mama ti mapa daa pepe. Biani, ala ga tongana fini farini so a gbu ya ni awe, ngbanga ti so Christ ayeke taba ti Pake ti e so a mu lo na sandaga awe. 8Tongaso, e sara matanga ti Pake ni na ngbene mama ti mapa pepe, so ti tene na asiokpari na aye ti sioni; me e sara matanga ni na mapa so asara na mama ni pepe, so ti tene na vurungo be nga na tenengo taa-tënë. 9Na ya ti mbeti so mbi tokua na ala kozoni, mbi tene: “Azo so ayeke gi wali wala koli kirikiri so, ala sara songo na ala pepe.” 10Tënë so mbi tene lani so abaa pepe azo ti dunia so, so ti tene azo ti gingo awali wala akoli kirikiri, azo so kota nzara ti warango ye ayeke na be ti ala, azo ti nzi, wala azo ti vorongo anzapa nde. Tongaso pepe, alingbi fade titene ala sigigi na popo ti azo ti dunia so! 11Me mbi su mbeti so lani na ala si zo so atene, ni yeke ita ti ala, zo ti Christ si lo yeke gi wali wala koli kirikiri, kota nzara ti warango ye ayeke na be ti lo, lo yeke voro anzapa nde, lo yeke du mvene na li ti amba ti lo, lo yeke ngbaa ti samba, wala lo yeke zo ti nzi, alingbi ala sara songo na lo pepe, ala te nga kobe na mara ti zo tongaso pepe! 12Mbi laa mbi lingbi ti fâ ngbanga ti azo ti gigi? Alingbi ala fâ ngbanga ti azo ti ya ni! 13Ti azo ti gigi, Nzapa laa ayeke fâ ande ngbanga ti ala. Mbeti ti Nzapa atene: “Ala zi zo ti sioni so ayeke na popo ti ala.”


text: 1Tongaso, fade e yeke tene ndali ti kotara ti e Abraham na lege ti dutingo ti lo zo? Nyen laa lo wara nyen? 2Tongana lo ga ando mbirimbiri na le ti Nzapa ndali ti anzoni ye so lo sara, ka lo lingbi fade ti gonda tere ti lo daa; me na le ti Nzapa, lo lingbi ti sara ni pepe. 3Biani, Mbeti ti Nzapa atene: “Abraham azia be ti lo na Nzapa, nilaa Nzapa abaa lo tongana zo ti mbirimbiri na lege ti mabe ti lo.” 4Zo so asara kua ayeke wara futa; futa so lo wara, a mu ni na lo senge senge pepe, ayeke ndali ti kua so lo sara. 5Me zo so asara kua pepe si lo ma na be na Nzapa so ayeke sara titene azo ti sioni aga azo ti mbirimbiri, fade mabe ti lo ayeke sara si Nzapa abaa lo tongana zo ti mbirimbiri. 6Nilaa David atene tënë ti nzoni duti ti zo so Nzapa abaa lo tongana zo ti mbirimbiri, ataa so zo ni asara kua pepe. David atene: 7“Ti ala nzoni, ala so Nzapa azi sioni na li ti ala awe, ala so lo zi siokpari ti ala awe! 8Ti lo nzoni, zo so Kota Gbia adiko siokpari ti lo na li ti lo pepe.” 9Nzoni duti ni so ayeke gi ndali ti azo so afâ ganza wala ayeke nga ndali ti azo so afâ ganza pepe? Biani, e tene: “Ndali ti mabe ti Abraham, Nzapa abaa lo tongana zo ti mbirimbiri.” 10Me ye ni asi lawa? Lo ga mbirimbiri kozoni si lo fâ ganza, wala na pekoni? Na pekoni pepe, me kozoni. 11Na ngoi so Abraham ade ti fâ ganza pepe, lo wara mbeni nzoroko so afa atene, Nzapa abaa lo tongana zo ti mbirimbiri na lege ti mabe. Nilaa Abraham aga babâ ti azo so kue ama na be, ataa so lo de ti fâ ganza pepe si Nzapa abaa ala nga tongana azo ti mbirimbiri. 12Lo yeke nga babâ ti azo so kue afâ ganza awe, so ti tene ala so azia be ti ala gi na ndö ti fango ganza pepe, me ala yeke sara ye na lege ti mabe tongana babâ ti e Abraham: lo ma na be na Nzapa kozoni si lo fâ ganza. 13Nzapa amu zendo na Abraham na ahale ti lo so fade dunia so ayeke ga ye ti ala. Nzapa amu zendo ni na Abraham, ngbanga ti so lo sara ye na lege ti Ndia pepe, me ngbanga ti so Nzapa abaa lo tongana zo ti mbirimbiri na lege ti mabe ti lo. 14Tongana ayeke fade gi azo so ayeke sara ye alingbi na Ndia laa ayeke wara ande aye so Nzapa amu zendo ni, ka mabe aga senge ye si zendo ti Nzapa aga buba ye. 15Biani, Ndia ayeke sara si Nzapa asara ngonzo; me ndo so Ndia ayeke daa pepe, tënë ti kengo Ndia ayeke nga daa pepe. 16Ndani laa azo alingbi ti wara aye so Nzapa amu zendo ni gi na lege ti mabe; lo mu aye ni na ahale ti Abraham gi senge senge. Tongaso zendo ni ayeke ndali ti ahale ti Abraham kue. Ambeni zo so azia be ti ala na ndö ti Ndia, zendo ni ayeke gi ndali ti ala oko pepe, me ayeke nga ndali ti azo so ama na be tongana Abraham, babâ ti e kue. 17Biani, Mbeti ti Nzapa atene: “Mbi sara si mo ga kotara ti gba ti amara.” Na le ti Nzapa, lo yeke taa kotara ti e ndali ti mabe ti lo. Nzapa so ayeke mu fini na akuâ, na lege ti tënë ti yanga ti lo, ye so ayeke daa pepe, lo sara si ye ni abaa gigi. 18Abraham azia be ti lo kue ti ku, ataa so mbeni ye titene lo zia be ti lo ti ku ni ayeke daa pepe. Lo ma na be si lo ga “Kotara ti gba ti amara.” Ye ni asi alingbi na tënë so Mbeti ti Nzapa atene: “Fade ahale ti mo ayeke ga mingi mingi tongaso.” 19Ngu ti Abraham aga nduru na ngu ngbangbo oko, me mabe ti lo awoko pepe. Lo baa so, lo ga nduru na kuâ awe si Sara alingbi ti du nga molenge pepe. 20Me lo zia be ti lo na ndö ti zendo ti Nzapa, lo dekite pepe; lo kpengba na lege ti mabe si lo gonda Nzapa. 21Lo hinga biani na be ti lo so Nzapa ayeke na ngangu ti sara ye alingbi na zendo ti lo. 22Ndani laa “Nzapa abaa lo tongana zo ti mbirimbiri.” 23Me so Mbeti ti Nzapa atene: “Nzapa abaa Abraham tongana zo ti mbirimbiri” so, tënë ni ayeke gi ndali ti Abraham oko pepe, 24ayeke nga ndali ti e so Nzapa abaa e tongana azo ti mbirimbiri na lege ti mabe ti e. Biani, e ma na be na lo so azingo Jésus, Kota Gbia ti e na kuâ. 25Lo so a mu lo ndali ti siokpari ti e, Nzapa azingo lo na kuâ ti sara si e ga azo ti mbirimbiri.


text: 1Saul ayeda na tënë ti fango Étienne. Na lango ni so, azo ato nda ti sara ngangu mingi na azo ti Eglize so ayeke na Jérusalem. Azo ti Jésus kue akangbi na ndö ti sese ti Judée na ti Samarii, gi awatokua laa angba na Jérusalem. 2Ambeni zo so aye tënë ti Nzapa mingi alu Étienne si ala toto kuâ ti lo ngangu. 3Andaa Saul angba ti lo lakue ti buba Eglize. Lo yeke li na ya ti ada ti gbu akoli na awali si lo yeke bi ala na da ti kanga. 4Azo ti Jésus so akangbi kirikiri ague na ando nde nde si ala yeke fa Nzoni Tënë. 5Philippe ague na ya ti mbeni gbata ti Samarii si lo fa tënë ti Christ kâ. 6Gba ti azo ti gbata ni ama tënë ti aye ti kpene so Philippe asara, ala baa ni si ala zi mê ti ala mbirimbiri ti ma tënë so lo yeke tene. 7Biani, asioni yingo asigigi na ya ti azo mingi na dekongo na yanga ti ala. Azo mingi so mbeni mbage ti tere ti ala abuba na ala so gere ti ala abuba, tere ti ala aga nzoni. 8Be ti azo ti gbata ni kue ayeke na kota ngia. 9Andaa mbeni koli so iri ti lo Simon ayeke na ya ti gbata ni kozoni. Lo yeke zo ti sarango mazi, lo sara aye ti kpene mingi na le ti azo ti Samarii; lo baa tere ti lo tongana mbeni kota zo. 10Azo kue azi mê ti ala ti ma lo, alondo na akete zo ngbii asi na akota zo. A tene: “Koli so ayeke na ngangu ti Nzapa so a iri ni ‘Kota Ngangu’ .” 11Ala yeke ma gi tënë ti lo, ndali ti so aninga mingi so lo yeke sara aye ti dongo be na lege ti mazi ti lo ni. 12Me na peko ti so ala ma na be na Nzoni Tënë ti Kodro-gbia ti Nzapa so Philippe afa na ala na iri ti Jésus Christ, akoli na awali awara bateme. 13Simon nga ama na be si lo wara bateme; lo ngba lakue na tere ti Philippe. Lo nga, be ti lo ado na bango aye ti kpene na aye ti dongo be so Philippe ayeke sara so. 14So Awatokua so ayeke na Jérusalem ama atene, azo ti Samarii ayamba tënë ti Nzapa awe, ala tokua Pierre na Jean na ala. 15So Pierre na Jean asi kâ, ala sambela ndali ti azo ti Samarii ni titene ala wara Yingo-Vuru. 16Andaa Yingo-Vuru ade ti zu pepe na ndö ti mbeni oko na popo ti ala; lani ala wara gi bateme na iri ti Kota Gbia Jésus. 17Tongaso Pierre na Jean azia maboko na ndö ti ala si ala wara Yingo-Vuru. 18So Simon abaa so Yingo-Vuru azu na ndö ti azo ndali ti so awatokua azia maboko na ndö ti azo ni, lo ga na ala nginza 19si lo tene: “Ala mu nga na mbi ngangu so titene tongana mbi zia ande maboko na ndö ti zo, lo wara Yingo-Vuru.” 20Me Pierre akiri tënë na lo, atene: “Mo na nginza ti mo ni kue, ala gue na le ti wâ, ngbanga ti so nzoni ye so Nzapa ayeke mu na zo senge so, mo baa ti mo, mo tene, zo ayeke vo ni vongo na nginza! 21Kua so e yeke sara ge so, mbeni ye ti mo oko wala tënë ti mo ayeke daa pepe, ngbanga ti so be ti mo ayeke mbirimbiri na le ti Nzapa pepe. 22Mo zia lege ti sarango asioni ye ti mo so, mo sambela Kota Gbia titene tongana lege ayeke daa, lo yeke zi sioni tënë so mo leke na be ti mo so. 23Biani, mbi baa so sioni nzara ti warango ye asi singo na be ti mo si mo yeke ngbaa ti siokpari.” 24Simon akiri tënë, atene: “Ala wani asambela Kota Gbia ndali ti mbi si sioni so ala tene tënë ni so asi na mbi pepe.” 25Na peko ti so Pierre na Jean afa tënë ti ye so ala hinga na ndö ti Kota Gbia awe si ala fa nga tënë ti lo awe, ala mu lege ti kiri na Jérusalem. Na lege, ala yeke fa Nzoni Tënë na ya ti akete kodro mingi ti Samarii. 26Ange ti Kota Gbia atene na Philippe: “Londo, mo gue na mbage ti Mbongo, na lege so alondo na Jérusalem azu ti gue na Gaza. Azo akiri ahon na lege ni so pepe.” 27Lo londo hio si lo gue. Andaa mbeni mbaiwa ti Etiopii so ayeke kota wabatango-mosoro ti Kandas, gbia-wali ti Etiopii, ague na Jérusalem ti voro Nzapa. 28Na kiringo ti lo, lo duti na ndö ti pusu ti mbarata si lo yeke diko mbeti ti Wayanga-Nzapa Ésaïe. 29Yingo atene na Philippe: “Mo gue mo tengbi na pusu ti mbarata so.” 30Philippe akpe, ague si lo wara zo ti Etiopii so ayeke diko mbeti ti wayanga-Nzapa Ésaïe. Lo hunda lo, lo tene: “Mo ma ya ti tënë so mo yeke diko so?” 31Koli ni akiri tënë, atene: “So mbeni zo ti fa nda ni na mbi ayeke daa pepe so, mbi lingbi ti ma ya ni tongana nyen?” Lo hunda na Philippe ti duti na tere ti lo na ndö ti pusu ti mbarata ni. 32Kamba ti tënë so lo yeke diko so atene: “A gue na lo tongana mbeni taba so azo ayeke gue na lo na ndo ti fango anyama; a gue na lo tongana molenge ti taba so ayeke buburu na gbe ti zo so ayeke fâ kua ti tere ti lo. Lo zi yanga ti lo oko pepe. 33So lo sara tere ti lo kete so, mbeni wafango-ngbanga ti lo na legeni ayeke daa pepe. Zo wa laa alingbi ti tene ande tënë ti ahale ti lo? Fini ti lo na ndö ti gigi so ahunzi awe.” 34Mbaiwa ni ahunda Philippe, atene: “Mbi gbu gere ti mo, tene na mbi: zo wa laa wayanga-Nzapa ni ayeke tene tënë ti lo so? Lo tene tënë ni na ndö ti lo wani wala na ndö ti mbeni zo nde?” 35Philippe amu tënë; na ndö ti kamba ti mbeti ti Ésaïe so, lo to nda ti fa Nzoni Tënë ti Jésus na lo. 36So ala ngba na lege ti gue, ala si na ndo so ngu ayeke daa. Mbaiwa ni atene: “Baa, ngu laa; nyen laa akanga lege na mbi ti wara bateme?” [ 37Philippe atene: “Tongana mo ma na be biani, mo lingbi ti wara bateme senge.” Mbaiwa ni atene: “Mbi ma na be so Jésus Christ ayeke Molenge ti Nzapa.”] 38Lo mu yanga titene pusu ti mbarata ni aluti. Philippe na mbaiwa ni, ala use kue azu na ya ti ngu si Philippe abatize lo. 39So ala sigigi na ya ti ngu ni awe, Yingo ti Kota Gbia amu Philippe ahon na lo si mbaiwa ni akiri abaa lo pepe. Lo mu lege ti gue na ngia na be ti lo. 40Ti Philippe, lo si na gbata ti Azot. So lo yeke tambula na lege, lo yeke fa Nzoni Tënë na ya ti agbata so kue lo yeke hon daa. Lo gue ngbii lo si na gbata ti Sezare.


text: 1A-ita, ala hinga pepe? Mbi yeke tene tënë so na azo so ahinga Ndia nzoni mingi: Ndia ayeke na ngangu na ndö ti zo gi na ngoi so zo ni ade na fini. 2Na lege ti tapande ti mungo tere ti koli na wali, ndia akanga wali na koli ti lo na ngoi so koli ni ade na fini; me tongana koli ni akui, wali ni asigigi awe na gbe ti ndia so lani akanga lo na koli ti lo so. 3Tongana wali ni amu mbeni koli nde na ngoi so koli ti lo ade na fini, fade azo ayeke iri lo wali ti gingo koli. Tongana koli ni akui awe, wali ni asigigi na gbe ti ndia ni awe; lo lingbi ti mu mbeni koli nde senge, azo alingbi ti iri lo wali ti gingo koli pepe. 4A-ita ti mbi, ye ni ayeke nga tongaso ndali ti ala: na lege ti kuâ so Christ akui, ala nga ala kui si ala sigigi na gbe ti Ndia awe. Ti fadeso ala ga azo ti Christ, lo so azingo na kuâ awe; ala ga azo ti lo titene e sara anzoni ye ndali ti Nzapa. 5Biani, so ando e ngba ti sara ye so be ti e wani aye, asioni nzara ti be ti e awara ngangu na lege ti Ndia si ala yeke sara kua na ya ti tere ti e ti gue na e na kuâ. 6Me fadeso, e sigigi na gbe ti Ndia awe, e yeke azo so akui awe ti sigigi na ya ti kanga ti Ndia si e yeke sara na Nzapa na fini kode so Yingo amu na e. E yeke kiri ti sara na Nzapa na ngbene kode pepe so Ndia ti Moïse amu na e. 7Tongaso, fade e yeke tene nyen? Ndia ayeke siokpari? Oko pepe! Me Ndia afa na mbi ti hinga ye so ayeke siokpari. Ndia atene: “Mo sara nzara ti ye ti zo pepe.” Tongana ndia atene fade tënë na ndö ti sarango nzara ti ye ti zo pepe, ka mbi hinga ni pepe. 8Me siokpari awara lege ti zia nzara ti asioni ye nde nde na be ti mbi na lege ti ndia so, nilaa tongana ndia ayeke daa pepe, siokpari ayeke ye so akui awe. 9Ando, so mbi de ti hinga Ndia pepe, mbi yeke na fini; me so mbi hinga tënë ti ndia awe, siokpari awara lege ti duti na fini 10si mbi kui ti mbi: tënë ti Ndia so ayeke fade ye ti mungo fini na zo, akiri aga ye so ayeke gue na mbi na kuâ. 11Biani, na lege ti tënë ti Ndia laa siokpari awara lege ti handa mbi si afâ mbi. 12Tongaso, Ndia alondo na Nzapa, atënë oko oko ti Ndia alondo na Nzapa, ayeke mbirimbiri si ayeke nga ye ti nzoni. 13Ye so ayeke ye ti nzoni, akiri aga ye ti fango mbi? Oko pepe! Me siokpari laa afâ mbi: siokpari amu ye so ayeke nzoni ti fâ mbi na ni, ti fa so lo yeke siokpari biani, nilaa na lege ti tënë ti ndia, siokpari afa so lo yeke taa ye ti sioni biani. 14E hinga so Ndia ayeke ye ti Yingo; ti mbi, mbi yeke zo senge, a ka mbi tongana ngbaa na siokpari. 15Biani, mbi hinga li ti mbi na ye so mbi yeke sara pepe: ye so mbi ye, mbi yeke sara ni pepe, me ye so mbi ke, ni laa mbi yeke sara. 16Tongana mbi sara ye so mbi ye pepe, andaa mbi yeda na Ndia si mbi yeda nga so Ndia ayeke nzoni ye. 17Mbi laa mbi yeke sara ye so pepe, me siokpari so aduti na ya ti mbi laa ayeke sara ni. 18Mbi hinga so mbeni ye ti nzoni ayeke na ya ti mbi pepe, so ti tene na ya ti tere ti mbi ti zo. Ti be ti mbi, mbi ye ti sara nzoni ye, me mbi yeke na ngangu ti sara ni pepe. 19Biani, ye ti nzoni so mbi ye, mbi yeke sara ni pepe, me ye ti sioni so mbi ye pepe, ni laa mbi yeke sara ni. 20Tongana mbi sara ye so mbi ye pepe, so ti fa atene, siokpari so ayeke duti na ya ti mbi laa ayeke sara ni, me mbi pepe. 21Tongaso, mbi baa so mbeni ndia ayeke daa: tongana mbi ye ti sara ye ti nzoni, sioni ye laa ayeke ku mbi kungo titene mbi sara ni. 22Nilaa na ya ti be ti mbi kâ, Ndia ti Nzapa laa anzere na mbi. 23Me mbi baa na ya ti tere ti mbi, mbeni ndia nde ayeke daa: ndia ni ayeke tiri na mbeni ndia so gbungo li ti mbi ayeda na ni. Ndia ni asara si mbi ga ngbaa ti siokpari so ayeke na ya ti tere ti mbi. 24So mawa na mbi! Zo wa laa ayeke zi ande mbi na ya ti tere so ayeke gue na mbi na kuâ so? 25Mbi mu singila na Nzapa na iri ti Jésus Christ, Kota Gbia ti e! Tongaso, lege so mbi yeke duti na ni ayeke so: na lege ti gbungo li ti mbi, mbi ga ngbaa ti Ndia ti Nzapa si na lege ti dutingo ti mbi ti zo, mbi ga ngbaa ti ndia ti siokpari.


text: 1Fani ota titene mbi gue na ndo ti ala kâ laa. Andaa Mbeti ti Nzapa atene: “Na lege ti tënë ti yanga ti azo use wala ota so ahinga tënë ni laa alingbi ti leke tënë ni nzoni.” 2Mbi yeke tene tënë so na azo so asara siokpari kozo so, ala na atanga ni kue; fadeso mbi yeke na popo ti ala pepe, me mbi kiri ti tene gi tënë so mbi tene lani na ala na ndembe so mbi gue na ndo ti ala ti fani use ni: tongana mbi kiri ande ti gue, fade mbi yeke zia zo oko senge pepe, 3ngbanga ti so ala ye ti baa mbeni ye so afa atene, Christ laa ayeke tene tënë na lege ti mbi. Tongana Christ ayeke baa lege ti ala, lo yeke woko pepe, me lo yeke fa ngangu ti lo na popo ti ala. 4Biani, a fâ lo na ndö ti keke ti kroa ndali ti so lo yeke na ngangu pepe, me fadeso, lo yeke na fini na lege ti ngangu ti Nzapa. Ndali ti so e ga oko na lo, e nga, e yeke na ngangu pepe, me fade e yeke fa na ala so, e yeke na fini na lege ti ngangu ti Nzapa. 5Ala wani abaa be ti ala nzoni, ala gi ti hinga biani wala ala yeke duti na lege ti mabe. Ala hinga pepe atene, Jésus Christ ayeke na be ti ala? Tongana ye ni ayeke tongaso, ye so afa atene, ala yeke na mabe ayeke daa pepe. 6Ti e, e lingbi ti fa ni; mbi hinga mbi tene, ala yeke yeda ande. 7E yeke sambela Nzapa titene ala sara ye ti sioni oko pepe. E ye ti fa na ala pepe e tene, sarango ye ti e ayeke na legeni; me e ye ti baa ala na sarango ye ti nzoni. Tongana azo ayeke baa ala na sarango ye ti nzoni si azo ni atene, e yeke sara kua nzoni pepe, so ayeke senge. 8Biani, e lingbi ti kanga lege na taa-tënë pepe, me kua ti e ayeke ti sara si azo ahinga taa-tënë. 9Lakue, be ti e ayeke na ngia tongana e yeke na ngangu pepe si ala yeke ti ala na ngangu. Ye so e yeke sambela ndali ni ayeke titene ala ga nzoni kue. 10Ndani laa, so mbi de yongoro na ala, mbi yeke su mbeti so ti tokua na ala. Tongaso, tongana mbi si na popo ti ala, mbi yeke so na ndö ti ala pepe. Kota Gbia amu na mbi ngangu ti sara si Eglize ti ala akpengba, me ti buba Eglize ni pepe. 11Ti hunzi na ni, a-ita, ala duti na ngia! Ala gi lege ti ga nzoni kue, ala mu wango ti kpengba na amba ti ala, ala ma tere na popo ti ala, ala duti na siriri si Nzapa so aye zo si ayeke mu siriri na zo, fade lo yeke duti na ala. 12Ala bara tere na popo ti ala na sungo ngbangba so ayeke nzoni na le ti Nzapa. Azo ti Nzapa kue abara ala. 13Ayeke nzoni Kota Gbia Jésus Christ asara nzoni be na ala! Ndoye ti Nzapa aduti na ala si Yingo-Vuru asara titene ala kue aduti na beoko.


text: 1“Ababâ, a-ita, ala ma tënë so mbi ye ti tene na ala na ndö ti tënë so ala bi na li ti mbi so.” 2So ala ma lo yeke tene tënë na ala na yanga ti arameen, ala kue aduti kpoo, ndo ade ngii. Paul atene: 3“Mbi yeke zuife, a du mbi na Tarse, na sese ti Silisii, me mbi kono ge na Jérusalem na gbe ti wafango-ye Gamaliel. Mbi manda ti bata lege ti ndia ti akotara ti e mbirimbiri si nzara ti mbi kue ayeke ti sara kua ti Nzapa tongana ti so ala kue ayeke sara ni laso. 4Mbi sara ngangu na azo so amu lege ti Kota Gbia si ambeni awara kuâ. Mbi gbu akoli na awali si mbi bi ala na da ti kanga. 5Kota wayango-sandaga na bongbi ti akangba kue alingbi ti fa so, tënë so mbi yeke tene ayeke taa-tënë. Ala laa amu na mbi lani ambeti so ala tokua na a-ita, azuife ti Damas. Nilaa mbi gue kâ ti gbu azo ni ti kanga ala na zingiri ti kiri na ala na Jérusalem titene a sara pasi na ala. ” 6“So mbi yeke na lege si mbi ga nduru na Damas, nduru na bekombite, mo ye ti baa, mbeni lumiere alondo na nduzu, aza na tere ti mbi kue. 7Mbi ti na sese si mbeni go atene na mbi: ‘Saul, Saul, mo yeke sara ngangu na mbi ngbanga ti nyen?’ 8Mbi hunda ndo, mbi tene: ‘Mo yeke zo wa, Kota Gbia?’ Go ni atene: ‘Mbi Jésus ti Nazaret laa mo yeke sara ngangu na mbi so.’ 9Azo so ayeke na tere ti mbi abaa lumiere ni, me ala ma go so ayeke tene tënë na mbi so pepe. 10Mbi hunda ndo, mbi tene: ‘Kota Gbia, fade mbi sara nyen?’ Kota Gbia atene na mbi: ‘Londo, mo gue na Damas. Kâ, fade a yeke fa na mo ye so kue Nzapa amu yanga titene mo sara.’ 11Le ti mbi avuko, ngbanga ti so lumiere ni aza mingi. Tongaso amba ti mbi agbu maboko ti mbi si ala gue na mbi na Damas. 12“Kâ, mbeni koli ayeke daa, iri ti lo Ananias. Lo ye tënë ti Nzapa mingi si lo yeke bata Ndia ti Moïse nzoni. Azuife so kue ayeke na Damas atene nzoni tënë ti lo mingi. 13Lo ga nduru na tere ti mbi si lo tene na mbi: ‘Ita Saul, kiri mo baa ndo!’ Gi na ndembe ni so, le ti mbi aga nzoni si mbi baa lo. 14Lo tene na mbi: ‘Nzapa ti akotara ti e asoro mo titene mo hinga ye so lo ye, mo baa Jésus, zo ti mbirimbiri si mo ma nga tënë so lo yeke tene na yanga ti lo wani. 15Fade mo yeke tene peko ti ye so mo hinga na ndö ti lo na azo kue, ti fa ye so mo baa na ye so mo ma. 16Nyen laa mo yeke ku fadeso? Londo, mo wara bateme, Nzapa azi siokpari ti mo na lege so mo di iri ti lo.’ ” 17“Na pekoni, mbi kiri na Jérusalem. Mbeni lâ, so mbi yeke sambela na ya ti kota da ti Nzapa, mbeni ye asi na mbi na ya ti mbeni ye tongana bango-li. 18Mbi baa Kota Gbia si lo tene na mbi: ‘Londo, mo sigigi na ya ti gbata ti Jérusalem hio, ngbanga ti so tënë so mo hinga na ndö ti mbi si mo yeke tene na azo, ala yeke yeda ande na ni pepe.’ 19Mbi kiri tënë, mbi tene: ‘Kota Gbia, ala hinga kue atene, mbi yeke gue ando na ya ti ada ti sambelango Nzapa, mbi yeke sara si a gbu azo so ama na be na mo, a bi ala na da ti kanga si a pika ala. 20Na ndembe so a fâ Etienne, zo so atene na azo peko ti ye so lo hinga na ndö ti mo, mbi nga, mbi yeke lani daa. Mbi yeda na fango lo ni si mbi laa mbi bata bongo ti azo so afâ lo.’ 21Kota Gbia atene na mbi: ‘Mo gue, ngbanga ti so mbi yeke tokua ande mo yongoro na mbage ti azo ti amara nde!’ ” 22Azo ni ama Paul ngbii asi na ndembe so lo tene tënë so; me na pekoni, ala to nda ti dekongo ngangu, atene: “Zi mara ti zo tongaso na ndö ti dunia so! Lo lingbi ti ngba na fini pepe!” 23Ala yeke dekongo, ala yeke bi abongo ti ala na nduzu si ala yeke tuku afuku ti sese na nduzu. 24Kota komanda ti aturugu ni amu yanga titene a mu Paul ali na lo na ya ti gbagba ti aturugu ni titene a pika lo si lo fa na ala nda ti tënë so azuife ayeke dekongo na li ti lo ngbanga ni so. 25Me so a kanga lo titene a pika lo, Paul atene na kapita ti aturugu so asara kua na lango ni so, atene: “Mbeni zo ti Rome so ade ti fâ ngbanga na li ti lo pepe, a mu na ala lege ti pika lo?” 26So kapita ti aturugu ni ama tënë so, lo gue lo baa kota komanda ti aturugu si lo hunda lo, lo tene: “Nyen laa mo yeke sara so? Koli so ayeke zo ti Rome!” 27Tongaso kota komanda ni ague na tere ti Paul si ahunda lo, atene: “Tene na mbi taa-tënë: mo yeke zo ti Rome?” Paul akiri tënë: “Een!” 28Kota komanda ni atene: “Mbi ga ti mbi zo ti Rome, ngbanga ti so mbi futa mbeni kota nginza.” Paul akiri tënë, atene: “Ti mbi, a du mbi dungo na ni.” 29Gi hio tongaso, azo so aye fade ti pika lo titene lo tene tënë so, ala zia lo. So kota komanda ni ahinga atene, Paul ayeke zo ti Rome si lo kanga lo na zingiri, mbeto agbu lo. 30Kota komanda ti aturugu ni aye ti hinga taa nda ti tënë so azuife ayeke bi na li ti Paul so. Tongaso, lango oko na pekoni, lo zi azingiri na tere ti Paul si lo mu yanga titene akota wayango-sandaga na azo ti Kota Bongbi ti Fango Ngbanga kue abongbi tere. Na pekoni, lo mu Paul si lo zia lo luti na dawa ti ala.


text: 1“Ala sara hange! Tongana ala sara nzoni kua ndali ti Nzapa, ala sara ni titene azo abaa ala pepe. Tongana ala yeke sara kua ni gi ndali ti le ti azo, fade Babâ ti ala so ayeke na yayu ayeke mu na ala futa ni pepe. 2Tongana mo yeke mu ye na azo ti mawa, ayeke nzoni mo dekongo na tënë ni pepe, tongana ti azo so tënë ti yanga ti ala ayeke nde na sarango ye ti ala: azo ni ayeke sara tongaso na ya ti ada ti sambelango Nzapa nga na be ti lege titene azo agonda ala. Mbi tene na ala taa-tënë: azo ni so awara ti ala futa ni awe. 3Ti mo, tongana mo yeke mu ye na azo ti mawa na maboko ti mo ti koli, sara si maboko ti mo ti wali ahinga tënë ni pepe. 4Mu ye ni na hondengo ni si Babâ ti mo so ayeke baa ye so mo yeke sara na hondengo ni amu na mo ye ti peko ni.” 5“Tongana ala yeke sambela, ala sara tongana azo so tënë ti yanga ti ala ayeke nde na sarango ye ti ala so pepe: azo ni aye ti luti na nduzu ti sambela na ya ti ada ti sambelango Nzapa nga na asangbi-lege titene azo abaa ala. Mbi tene na ala taa-tënë: azo ni awara futa ti ala awe. 6Ti mo, tongana mo ye ti sambela, mo li na ya ti kubu ti mo, mo kanga yanga ti kubu ni si mo sambela Babâ ti mo so zo ayeke baa lo pepe. Fade Babâ ti mo so ayeke baa ye so mo yeke sara na hondengo ni ayeke mu na mo ye ti peko ni. 7“Tongana ala yeke sambela, ala diko gba ti atënë pepe tongana ti azo so ahinga Nzapa pepe: azo ni abaa ti ala atene, na lege ti dikongo gba ti atënë si fade Nzapa ayeke ma ala. 8Ala sara ye tongana ti azo ni so pepe. Biani, Babâ ti ala ahinga kozoni awe ye so atia ala. 9Lege so alingbi ala sambela na ni ayeke tongaso: ‘Babâ ti e so mo yeke na yayu, ayeke nzoni azo ane iri ti mo so ayeke nde si ayeke nzoni kue; 10ga mo le-gbia na ndö ti azo. Ayeke nzoni a sara na sese ye so be ti mo aye, tongana ti so a yeke sara na yayu. 11Mu na e laso kobe so alingbi na e. 12Zi sioni ti e na li ti e tongana ti so e nga, e yeke zi sioni na li ti azo so asara sioni na e. 13Sara si e ti na ya ti ye ti tarango be pepe, me mo zi e na maboko ti Sioni wato. [Mo yeke Gbia, mo yeke na ngangu si gonda ayeke ti mo kpu na kpu! Amen.’] 14“Biani, tongana ala zi sioni na li ti azo so asara sioni na ala, fade Babâ ti ala so ayeke na yayu ayeke zi nga sioni na li ti ala. 15Me tongana ala zi sioni pepe na li ti azo so asara sioni na ala, fade Babâ ti ala ayeke zi nga sioni na li ti ala pepe.” 16“Tongana ala yeke ke kobe ti sambela, ala duti na vundu pepe tongana ti azo so tënë ti yanga ti ala ayeke nde na sarango ye ti ala: azo ni ayeke sara le ti ala kirikiri ti fa na azo atene, ala yeke ke kobe ti sambela. Mbi tene na ala taa-tënë: azo ni awara ti ala futa ni awe. 17Ti mo, tongana mo ye ti ke kobe ti sambela, sukula le ti mo, sua ya ti li ti mo 18si azo ahinga pepe atene, mo yeke ke kobe. Me mo sara si gi Babâ ti mo ahinga tënë ni; Babâ ti mo so ayeke daa si zo alingbi ti baa lo pepe so. Lo yeke baa ye so mo yeke sara na hondengo ni si lo yeke mu ande na mo ye ti peko ni.” 19“Ala bongbi mosoro na ndö ti dunia so pepe! Na ndö ti dunia so, akangi na soko ayeke buba ni, azo ti nzi ayeke kungbi yanga ti da ti nzi ni. 20Me ala bongbi mosoro ti ala na yayu! Na yayu kâ, akangi na soko alingbi ti buba ni pepe, azo ti nzi alingbi nga ti kungbi yanga ti da ti nzi ni pepe, 21ngbanga ti so ndo so mosoro ti mo ayeke daa, be ti mo ayeke nga daa.” 22“Le ti zo ayeke tongana lamba ti tere ti lo. Tongaso, tongana le ti mo ayeke nzoni, tere ti mo kue ayeke na ya ti vurungo ndo. 23Me tongana le ti mo abuba, tere ti mo kue ayeke na ya ti vukongo ndo. Tongana vurungo ndo so ayeke na ya ti mo avuko awe, fade akiri avuko pitipiti!” 24“Zo oko alingbi ti sara kua na amakonzi use pepe, ngbanga ti so fade lo yeke ke mbeni oko si lo yeke ye mbeni; lo yeke ma yanga ti mbeni oko si lo yeke baa mbeni na le ti lo tongana senge zo. Ala lingbi ti sara kua na Nzapa nga na nginza legeoko pepe.” 25“Ndani laa mbi tene na ala: ala gi be ti ala ndali ti fini ti ala pepe wala ndali ti tere ti ala pepe, atene: ‘Fade e yeke te nyen? Fade e yeke nyon nyen? Fade e yeke wara bongo na ndo wa ti yu?’ Fini ti zo ayeke kota ahon kobe pepe? Tere ti zo ayeke kota ahon bongo pepe? 26Ala baa andeke ti nduzu si: ala yeke lu le ti kobe pepe, ala yeke ko le ti kobe ti bongbi ni na ya ti gogoro pepe; me Babâ ti ala so ayeke na yayu ayeke mu kobe na andeke so. Ala azo, ala hon andeke pepe? 27Zo wa na popo ti ala, na lege ti gingo be ti lo, lo lingbi ti zia mbeni lango oko na ndö ti alango ti fini ti lo? 28“Ngbanga ti nyen si ala yeke gi be ti ala ndali ti bongo? Ala baa lege so akongo ti ngonda ayeke kono na ni: ala yeke sara kua pepe, ala yeke leke nga bongo pepe. 29Me mbi tene na ala: ataa Salomon so ayeke ando na amosoro mingi, pendere ti abongo so lo yu alingbi na pendere ti akongo ni oko pepe. 30Apere so ayeke laso na ya ti ngonda si kekereke a yeke tuku ni na le ti wâ so, Nzapa aleke ni pendere. Ala azo ti kete mabe, Nzapa alingbi ti sara si ala wara bongo pepe? 31Tongaso, ala gi be ti ala pepe, atene: ‘Fade e yeke te nyen? Fade e yeke nyon nyen? Fade e yeke wara bongo na ndo wa ti yu?’ 32Azo so ahinga Nzapa pepe laa ayeke gi be ti ala lakue ndali ti aye tongaso. Ti ala azo ti mbi, Babâ ti ala so ayeke na yayu ahinga atene, ayeke nzoni ala wara aye so ndali ti fini ti ala. 33Ala gi lege ti Kodro-gbia ti Nzapa kozoni, ala sara nga ye so ayeke mbirimbiri na le ti lo; fade lo yeke mu na ala tanga ti aye kue na ndö ni. 34Tongaso, ala gi be ti ala ndali ti aye ti kekereke pepe: pasi ti kekereke ayeke pasi ti kekereke. Lango oko oko ayeke ga na pasi ti lo wani.


text: 1Tongaso, mbeni ange oko na popo ti a-ange mbarambara so ayeke na akopo mbarambara so, aga na tere ti mbi si lo tene na mbi: “Ga, mbi yeke fa na mo lege so a yeke fâ ande ngbanga na li ti kota wali-ndumba, lo so lo yeke kota gbata so a leke ni na tere ti akota ngu so. 2Agbia ti sese asara aye ti ndumba na lo; azo ti dunia kue anyon vin ti aye ti ndumba ti lo si ayeke sara ala.” 3Yingo ti Nzapa agbu mbi si ange ni amu mbi ague na mbi na benyama. Mbi baa mbeni wali kâ, lo yeke duti na ndö ti mbeni bengba nyama. A su a-iri ti zongango Nzapa na tere ti nyama ni kue; ali ti nyama ni ayeke mbarambara si adidi ti lo ayeke baleoko. 4Wali ni ayu pendere bengba bongo so ayeke za zango; lo yu aye ti pendere so a sara na lôro, na atêne ti ngangu ngere nga na alenge. Lo gbu mbeni kopo so a sara na lôro na maboko ti lo; ya ti kopo ni asi singo na aye ti sioni so zo alingbi ti baa na le ti lo fani use pepe, so ti tene aye ti ndumba so lo yeke sara.. 5Na ndö ti le ti lo, a su mbeni iri so nda ni angba na hondengo ni: “Kota Babilone, mama ti awali-ndumba, na ti aye ti sioni kue ti ndö ti sese so zo alingbi ti baa na le ti lo fani use pepe.” 6Mbi baa wali ni, lo nyon mene ti azo ti Nzapa na mene ti azo so a fâ ala, ngbanga ti so ala mu peko ti Jésus. Mene ni ayeke sara lo tongana samba. So mbi baa lo tongaso, li ti mbi kue akpe. 7Tongaso, ange ni atene na mbi: “Li ti mo akpe ngbanga ti nyen?” Mbi yeke fa na mo nda ti ye so angba na hondengo ni nga na nda ti tënë ti wali so, na ti nyama so ali ti lo ayeke mbarambara, adidi ti lo ayeke baleoko si lo yeke yo wali ni so. 8Nyama so mo baa lo so ayeke ando na fini, me lo yeke na fini mbeni pepe. Lo yeke londo ande na ya ti kota du so alinda mingi si lo yeke sigigi titene a buba lo biani biani. Fade li ti azo ti sese ayeke kpe na bango nyama ni, so ti tene azo so, ngbene ye so dunia abaa gigi, iri ti ala ayeke na ya ti mbeti pepe, mbeti so a su iri ti azo so ayeke na taa fini daa. Biani, nyama ni ayeke ando na fini, me fadeso lo yeke na fini mbeni pepe; fade lo yeke kiri ti ga. 9“So ngoi titene zo ahinga ndo si aduti na ndara laa. Ali mbarambara so ayeke ahoto mbarambara so wali ni ayeke lango daa. Ali mbarambara so ayeke nga agbia mbarambara: 10agbia oku na popo ti ala ati awe, omene gbia ni ayeke le-gbia fadeso; mbarambara gbia ni ade ti ga pepe, me tongana lo ga ande, lo yeke ninga gi kete. 11Nyama so ayeke ando na fini si lo de na fini mbeni pepe so, ayeke nga mbeni gbia ti miombe ni. Lo yeke oko ti agbia mbarambara so, lo yeke gue ti lo titene a buba lo biani. 12“Adidi baleoko so mo baa so ayeke agbia baleoko so ade ti ko na ndö ti mbata ti gbia pepe. Me fade a yeke mu na ala ngangu ti sara komandema tongana agbia na ya ti ngbonga oko, ala na nyama ni. 13Ala baleoko kue, tënë ti be ti ala ayeke gi oko: ala mu komandema ti ala na ngangu ti ala na nyama ni. 14Fade ala yeke tiri na Molenge ti Taba, me Molenge ti Taba ayeke hon ndö ti ala, ngbanga ti so lo yeke Kota Gbia ti akota gbia si lo yeke Gbia ti agbia. Lo na azo so lo iri ala, lo soro ala si ala yeke azo ti lo, ala yeke hon ndö ti agbia baleoko so.” 15Ange ni akiri atene na mbi: “Angu so mo baa so si wali-ndumba ni ayeke lango na tere ni so, ayeke azo ti akodro nde nde, azo gbani gbani, azo ti amara nde nde na azo ti ayanga ti kodro nde nde. 16Adidi baleoko so mo baa so, ala na nyama ni ayeke ke ande wali-ndumba ni. Fade ala yeke mu aye so kue lo yeke na ni si ala yeke zia lo tere ti lo senge, ala yeke te kasa ti tere ti lo si ala yeke gbi lo na wâ. 17Biani, Nzapa azia na be ti ala titene ala sara gi ye so lo wani aye. Fade tënë ti be ti ala ayeke gi oko, ala yeke mu komandema ti ala na nyama ni ngbii ye kue asi alingbi na tënë ti Nzapa. 18“Wali so mo baa lo so ayeke kota gbata so ayeke na komandema na ndö ti agbia ti sese so.”


text: 1Fadeso mbi yeke mu wango na akangba ti Eglize so ayeke na popo ti ala. Mbi nga, mbi yeke kangba tongana ala. Mbi baa na le ti mbi pasi so Christ abaa ando; legeoko na ala, fade mbi yeke li na ya ti gonda so ayeke si. 2Ala bata bongbi ti azo ti Nzapa so lo zia na maboko ti ala. Ala sara ni na nzoni be, tongana ti so be ti Nzapa aye; mbeni zo agbu ala na ngangu ti sara ni pepe. Ala sara kua ni ndali ti nzara ti nginza pepe, me ala mu tere ti ala kue na kua ni. 3Azo ti Nzapa so lo zia ala na maboko ti ala ti bata ala so, ala sara komandema ti ngangu na ndö ti ala pepe, me ala duti tapande ndali ti ala. 4Tongana Makonzi ti azo ti batango azo ti Nzapa asi, fade ala yeke wara nzoni ye ti peko ni so ayeke na gonda si pendere ni ayeke hon oko pepe. 5Amaseka, ala nga, ala ma yanga ti akangba. Ala kue, na lege ti dutingo ti ala na popo ti amba ti ala, ala sara tere ti ala kete, ngbanga ti so Mbeti ti Nzapa atene: “Nzapa ake azo ti baba, me lo yeke sara nzoni be na azo so asara tere ti ala kete.” 6Ala sara tere ti ala kete na gbe ti Nzapa so ayeke na ngangu, tongaso si fade lo yeke zia ala na kota ndo tongana ngoi ni alingbi. 7Aye so kue ala yeke gi be ti ala daa, ala zia ni kue na maboko ti Nzapa, ngbanga ti so lo laa lo yeke bata ala. 8Le ti ala akpengba, ala lango pepe! Zabolo, wato ti ala, ayeke ngoro na tere ti ala tongana bamara so ayeke toto si ayeke gi mbeni zo ti te. 9Ala do sese na lo, ala luti ngangu na lege ti mabe. Ala hinga atene, a-ita ti ala so ayeke na ndö ti dunia kue ayeke baa gi amara ti pasi so. 10Pasi so ala yeke baa so ayeke ndali ti kete ngoi. Me Nzapa so ayeke sara nzoni be mingi na azo, lo iri ala titene ala li na ya ti gonda ti lo so ayeke ngba lakue lakue, ngbanga ti so ala ga oko na Christ awe. Tongaso, lo yeke sara titene ala ga nzoni kue, ala kpengba, ala wara ngangu si mbeni ye ayingi ala pepe. 11Komandema ayeke ti lo kpu na kpu! Amen. 12Silas so mbi baa lo tongana ita so mbi lingbi ti zia be ti mbi na ndö ti lo, lo laa lo mu na mbi maboko ti su nduru mbeti so ti tokua ni na ala. Mbi tokua mbeti so na ala ti mu wango na ala, ti fa nga na ala ye so ayeke taa-tënë: taa nzoni be ti Nzapa laa ala ngba daa so. 13Eglize ti gbata ti Babilone Na ndo so, 14Ala bara tere na popo ti ala na sungo ngbangba na lege ti ndoye ti azo ti Christ. Ala duti na siriri, ala so kue aga oko na Christ!


text: 1Na pekoni, a mu na mbi mbeni sosongo so akpa keke ti hakango na ye si a tene na mbi: “Londo, mo haka kota da ti Nzapa na gbalaka, mo diko wungo ti azo so ayeke voro Nzapa na ya ni. 2Me mo zia ya ti gbagba ni, mo haka ni pepe, ngbanga ti so a zia ni na maboko ti azo ti amara nde si fade ala yeke do na gere na ya ti nze baleosio na use gbata so ayeke nde si ayeke nzoni kue. 3Azo ti mbi use so ayeke tene taa-tënë na ndö ti mbi, ala so ayeke yu bongo ti mua so, fade mbi yeke mu lege na ala ti tene peko ti tënë ti yanga ti mbi na azo na ya ti lango saki oko ngbangbo use na baleomene.” 4Azo use so ayeke akeke ti olive use na agere ti lamba use so ayeke luti na dawa ti Kota Gbia ti sese. 5Tongana mbeni zo aye ti sara sioni na ala, wâ ayeke sigigi na yanga ti ala si ayeke gbi awato ti ala ni. Zo so kue aye ti sara sioni na ala, alingbi lo kui gi tongaso. 6Ala yeke na ngangu ti kanga le ti nduzu si na ndembe so kue ala yeke tene peko ti tënë ti yanga ti Nzapa, ngu ayeke pika pepe. Ala yeke na ngangu na ndö ti angu kue ti sara si angu ni aga mene. Ala yeke nga na ngangu ti sara aye ti sioni nde nde na sese fani mingi tongana ti so be ti ala aye. 7Me tongana ala hunzi tenengo peko ti tënë ti yanga ti Nzapa awe, nyama so ayeke londo na ya ti kota du so alinda mingi ayeke sigigi, lo yeke tiri bira na ala, lo yeke hon ndö ti ala si lo yeke fâ ala. 8Fade kuâ ti ala ayeke ngba na ndö ti kota balabala ti ya ti kota gbata ni, gbata so azo afâ Kota Gbia ti ala na ndö ti keke ti kroa daa so. Azo airi kota gbata ni na lege ti mato atene, “Sodome” wala “Ezipte.” 9Fade azo ti akodro nde nde, azo ti akete mara nde nde, azo ti ayanga ti kodro nde nde na azo ti amara nde nde ayeke londo ti ga ti baa kuâ ti azo use so na ya ti lango ota na ndambo. Azo ayeke yeda pepe titene a lu kuâ ti azo ni. 10Azo ti ndö ti sese ayeke duti na ngia ndali ti kuâ ti azo use so. Ala yeke sara matanga, ala yeke mu akadoo na amba ti ala, ngbanga ti so awayanga-Nzapa use so aga na pasi mingi na ndö ti azo. 11Na peko ti lango ota na ndambo ni, mbeni pupu so ayeke mu fini na zo alondo na Nzapa, aga ali na ya ti azo use so; ala londo aluti na ndö ti gere ti ala. Kota mbeto agbu azo so kue ayeke baa ala. 12Awayanga-Nzapa use so ama mbeni kota go so alondo na yayu si ayeke tene na ala, atene: “Ala ma na nduzu ge!” Na le ti awato ti ala, ala londo ague na yayu na ya ti mbinda. 13Gi na ndembe ni so sese ayingi ngangu; mbeni mbage oko na popo ti ambage baleoko ti gbata ni ati, azo saki mbarambara akui na ya ti ye ti ngangu so. Kota mbeto agbu tanga ti azo so angba na fini so si ala gonda Nzapa so ayeke na yayu. 14Use ye ti mawa ni ahon awe; me ota ye ti mawa ni aga nduru ti si. 15Mbarambara ange ni ahuru tatalita ti lo. Mbi ma akota go so alondo na yayu, atene: “Fadeso lengo-gbia ayeke ti Kota Gbia ti e, lo na Mesii ti lo; fade lo yeke le-gbia kpu na kpu!” 16Akangba baleuse na osio so ayeke duti na ndö ti ambata ti gbia na dawa ti Nzapa akuku, akpo li ti ala na sese 17si ala tene: “Kota Gbia Nzapa, mo so ngangu ti mo ahon angangu kue, mo yeke laso, mo yeke ando, e mu singila na mo; mo fa kota ngangu ti mo awe si mo to nda ti le-gbia. 18Amara nde asara ngonzo, me ndembe ti ngonzo ti mo asi awe, ndembe titene a fâ ngbanga na li ti azo so akui awe. So ayeke ndembe ti mungo futa na azo ti kua ti mo, awayanga-Nzapa, ala na azo ti mo so ayeke kpe mbeto ti mo, akete zo na akota zo. So ayeke ndembe ti bubango azo ti bubango sese.” 19Kota da ti Nzapa so ayeke na yayu, yanga ni azi si zo alingbi ti baa sanduku ti mbuki so ayeke na ya ti kota da ni. Tongaso, wâ ti bekpa aza, a ma go ti azo, bekpa asungba, sese ayingi si apembe ti bekpa atuku ngangu.


text: 1Na pekoni, mbi baa Molenge ti Taba azi kozo nzoroko ti anzoroko mbarambara so; mbi ma mbeni oko ti aye osio so ayeke na fini adekongo, go ti lo akpa toto ti bekpa, lo tene: “Ga!” 2Mbi baa ndo si mbi baa mbeni vuru mbarata. Zo so aduti na ndö ti lo agbu kokora na maboko ti lo; a mu na lo mbeni kpoto ti gbia, lo gue tongana walombe so ahon ndö ti azo na bira awe titene lo kiri lo hon ndö ti azo na bira. 3So Molenge ti Taba azi use nzoroko ni, mbi ma use ye so ayeke na fini adekongo, atene: “Ga!” 4Tongaso, mbeni mbarata ni asigigi, tere ti lo abe tongana wâ. A mu ngangu na zo so aduti na ndö ti mbarata ni ti zi siriri na ndö ti sese titene azo afâ tere na popo ti ala. A mu nga na lo yongoro zeme. 5So Molenge ti Taba azi ota nzoroko ni, mbi ma ota ye so ayeke na fini adekongo, atene: “Ga!” Mbi baa ndo si mbi baa mbeni vuko mbarata asigigi. Zo so ayeke duti na ndö ti mbarata ni agbu kilo na maboko ti lo. 6Mbi ma mbeni go na popo ti aye osio so ayeke na fini so, atene: “Ngere ti kilo oko ti ble alingbi na nginza ti kua ti lango oko; ngere ti kilo ota ti orze alingbi na nginza ti kua ti lango oko. Me ti mafuta na ti vin, mo ndu ni pepe!” 7So Molenge ti Taba azi osio nzoroko ni, mbi ma go ti osio ye so ayeke na fini adekongo, atene: “Ga!” 8Mbi baa ndo si mbi baa mbeni mbarata so tere ti lo avuru akpa kuâ. Iri ti zo so aduti na ndö ti mbarata ni ayeke ‘Kuâ’ si ndo ti akuâ ayeke mu peko ti lo. A mu na lo ngangu ti gue na ndö ti sese kue, ti fâ azo na yongoro zeme, na lege ti nzara, na lege ti kuâ nga na lege ti asioni nyama. Tongana azo ayeke osio, lo yeke fâ oko. 9So Molenge ti Taba azi oku nzoroko ni, mbi baa na gbe ti gbalaka ayingo ti azo so a fâ ala ndali ti tënë ti Nzapa, wala ndali ti tënë so ala hinga na ndö ti Nzapa. 10Azo ni ayeke dekongo ngangu, atene: “Gbia, mo so mo yeke nde si mo yeke nzoni kue, mo yeke tene gi taa-tënë; mo yeke ku ande ngbii asi lawa si mo yeke fâ ngbanga na li ti azo ti ndö ti sese titene mo kiri na ala peko ti mene ti e so ala tuku so?” 11Na pekoni, a mu yongoro vuru bongo na ala oko oko kue si a hunda na ala ti ku kete, ngbii azo ni afâ tanga ti amba ti ala, azo ti kua ti Nzapa na a-ita ti ala, tongana ti so a fâ ala so si; me wungo ti ala ade ti lingbi pepe. 12So Molenge ti Taba azi omene nzoroko ni, mbi baa sese ayingi ngangu: lâ avuko tongana vuko bongo ti mua, le ti nze aga bengba tongana mene; 13atongoro alondo na nduzu atuku na sese tongana ti so ale ti fige so ade ti be pepe ayeke tuku na sese na peko ti so kota pupu ayingi keke ni. 14Le ti nduzu arule tere ti lo si ayeke hon tongana mbeti so azo ayeke rule ni; ahoto na azoa kue alondo na ndo so ala yeke daa si ahon. 15Agbia ti sese so, akota zo, amakonzi ti aturugu, azo ti mosoro, angangu zo, azo so ayeke angbaa na azo so ayeke angbaa pepe, ala kue akpe ti honde tere ti ala na ya ti adu ti têne wala na popo ti akota têne so ayeke na ndö ti ahoto. 16Ala tene na ahoto na atêne ni, atene: “Ala ti na ndö ti e. Ala honde e si lo so lo yeke duti na ndö ti mbata ti gbia so abaa e pepe, tongaso si e kpe ngonzo ti Molenge ti Taba so! 17Biani, kota lango ti ngonzo ti ala asi awe; zo wa laa alingbi ti ngba na fini, zo wa?”


text:
22Fütanga roto la, fü Yüsefa azükü. Fü ah adu amere wü ngü, de te malayïka mala fe ye ne ʼburu. Fü ah adu aza Marïya wara ye tete. Amba wüh ngbü ake di baka würüse ake komoko de, zalü gbü sïkpï te Marïya nü yaka gina enga ye tete. Fü Yüsefa agü ïïrï na Yesu, baka te malayïka mala fefe. Wü ngü dela mere te-wü bala kükürü de, angü ah tï kpini de ngü, ta te gara mürü dofo ba gbü Ngari Me, gü ba, "Gara jaji würüse, te ngbü ake komoko la de, ena amaka bu. Fü ah abï ye komoko. Fü ewü agü ïïrï na Imanüwele." Ah ba e te wüh gü ba, "Me eyi tundu de wü nih."
FREE!
One App.
1550 Languages.


text: 1Christ azi e awe titene e sigigi na gbe ti ngbaa biani. Tongaso, ala luti ngangu! Ala yeda titene a kiri na ala na gbe ti ngbaa pepe! 2Mbi Paul, mbi yeke tene na ala, mbi tene: tongana ala yeda titene zo afâ ala na ganza, andaa ye so Christ asara ndali ti ala aga senge senge. 3Mbi kiri ti tene polele na zo so kue ayeda titene a fâ lo na ganza, mbi tene: alingbi lo sara ye alingbi na Ndia kue. 4Ala azo so kue ayeke gi ti ga mbirimbiri na le ti Nzapa na lege ti Ndia, ala kangbi na Christ awe; lege ti nzoni be ti Nzapa akanga na ala awe. 5Ti e, e yeke zia be ti e ti ku titene Nzapa wani asara si e ga mbirimbiri na le ti lo. Yingo ti Nzapa laa ayeke sara titene e yeke ku ye ni na lege ti mabe. 6Biani, tongana zo aga oko na Jésus Christ, ataa zo ni afâ ganza wala lo fâ ganza pepe, so kota ye ni laa pepe! Kota ye ni ayeke titene zo aduti na mabe so ayeke sara titene lo ye amba ti lo. 7Kozoni, ala to nda ti sara ye nzoni mingi! Zo wa laa akanga lege na ala si ake na ala ti sara ye alingbi na taa-tënë, zo wa? 8Nzapa so airi ala, lo laa lo handa ala pepe ti sara ye so. 9Azo atene: “Gi kete mama ti mapa laa ayeke sara si mapa ni kue asuku.” 10Ti mbi, mbi zia be ti mbi na ndö ti ala: na lege ti gango so e ga oko na Christ, mbi hinga so ala yeke mu ande mbeni lege nde pepe. Me zo so ayeke buba li ti ala, ataa lo yeke zo wa, fade Nzapa ayeke fâ ngbanga na li ti lo. 11Ti mbi, a-ita, mbi ngba ti fa tënë na azo, mbi tene: “Alingbi ala fâ ganza?” Tongana mbi ngba fade ti sara ni, ngbanga ti nyen si azo ayeke sara ngangu na mbi? Tongana tënë ti ganza laa ayeke kota ye, tënë ti kuâ ti Christ na ndö ti keke ti kroa ayeke kiri ti so be ti zo tongana nyen? 12Azo so ayeke buba li ti ala so, ayeke nzoni ala fâ gi ganza pepe, me ala ga ambaiwa ma! 13Ala a-ita, Nzapa airi ala titene ala sigigi na gbe ti ngbaa. Gi ye oko, ayeke nzoni sigingo na gbe ti ngbaa ni aga mbeni ye titene ala luti na ndö ni ti sara aye alingbi na asioni nzara ti be ti ala pepe. Me na lege ti ndoye, ala sara kua na amba ti ala na popo ti ala. 14Biani, Ndia kue abongbi na ya ti tënë oko so: “Alingbi mo ye mba ti mo zo tongana ti so mo ye tere ti mo wani.” 15Me tongana ala yeke sara ye tongana ti anyama, ala yeke suru tere ti ala si ala yeke te tere na popo ti ala, ala sara hange: tongaso pepe, ala yeke fâ tere ti ala kue! 16Tënë so mbi ye ti tene na ala ayeke so: ala zia Yingo ti Nzapa afa lege na fini ti ala, tongaso si ala sara ye na lege ti asioni nzara ti be ti ala pepe. 17Biani, asioni nzara ti be ti zo ayeke tiri na aye so Yingo aye, aye so Yingo aye ayeke tiri na anzara ti be ti zo. Aye ti Yingo na anzara ti be ti zo ayeke ma tere pepe, so kue ayeke sara si ye so ala ye, ala lingbi ti sara ni pepe. 18Me tongana Yingo ti Nzapa laa afa lege na ala, ala yeke na gbe ti Ndia mbeni pepe. 19Aye so asioni nzara ti be ti zo ayeke sara ni si azo ahinga ni kue ayeke: gingo wali wala gingo koli kirikiri, sarango ye ti ndumba, sarango ye ti kamene, 20vorongo anzapa nde, guengo na zo na gbe ti yoro, kengo zo, papa, kota be, ngonzo, gbugburungo tere ti gi na kota ndo, mungo mbage ti mbeni zo, kangbi, 21sarango nzara ti ye ti zo, nyongo samba na tengo kobe butuma, na ambeni mara ti ye tongaso. Mbi tene tënë so na ala kozoni awe, mbi yeke kiri na ndö ni: azo ti sarango aye tongaso, Kodro-gbia ti Nzapa ayeke ga ti ala pepe. 22Me aye so Yingo ti Nzapa ayeke du ayeke so: ndoye, ngia, siriri, kangango be, nzoni be, sarango nzoni na azo, mabe, 23sarango ngangu na zo pepe nga na ngangu ti kanga nzara ti tere. Ndia ake aye tongaso pepe. 24Azo ti Christ akanga na ndö ti keke ti kroa awe asioni nzara ti be ti ala so ayeke pusu ala ti sara aye kirikiri. 25Yingo laa asara si e duti na fini, nilaa ayeke nzoni e mu lege na lo ti fa lege na fini ti e. 26E sara kuru baba pepe! E gi yanga ti amba ti e pepe, e sara kota be na popo ti e pepe!